Өфөләге вакансиялар йәрминкәһенә бөгөн 800 кеше килде\nБыйылғы йылдағы 11-се вакансиялар йәрминкәһенә бөгөн 800 кеше килгән. Унда дәүләткә ҡарамаған милек формаһындағы предприятиелар үҙҙәрендәге эш урындарын тәҡдим иткән.\n«Башинформ» агентлығына Халыҡ мәшғүллеге үҙәгенән хәбәр итеүҙәренсә, йәрминкәлә 30 эш биреүсе ҡатнашҡан. Дөйөм алғанда, эш эҙләгәндәргә 300-ләгән эш урыны тәҡдим ителгән. Тәҡдим ителгән вакансиялар спектры ярайһы киң, сөнки бөгөнгө йәрминкәгә сауҙа, төҙөлөш тармағы, көнкүреш хеҙмәтләндереү өлкәһе, коммуналь хужалыҡ вәкилдәре, шулай уҡ дәүләткә ҡарамаған почта хеҙмәте, страховка компаниялары һәм сәнәғәт предприятиелары йәлеп ителгән.\n— Йәрминкәгә килгән 130-ға яҡын кеше дәүләткә ҡарамаған милек формаһындағы предприятиелар һәм ойошмалар вәкилдәре менән әңгәмә үтте. Шуларҙың яртыһы тиерлек эшкә урынлашыуға саҡырылды. Бынан тыш, бөгөн йәрминкәлә ҡатнашҡан биш предприятие, компьютерҙағы мәғлүмәттәр базаһын файҙаланып, эшһеҙҙәр иҫәбенән дәғүәселәрҙе һайлап алды, — тине Халыҡты эш менән тәьмин итеү үҙәгенең предприятиелар менән бәйләнештәр бүлеге начальнигы Ирина Турчина.\nКиләһе вакансиялар йәрминкәһе республиканың баш ҡалаһында 29 мартта үткәреләсәк һәм сәнәғәт предприятиеларына арналасаҡ.


Башҡортостанда Айғыр ҡаяһында туристар аҙашҡан // Хәл-ваҡиғалар | новости башинформ.рф\n11:44, 30 июля 2021 Хәл-ваҡиғалар\nБашҡортостанда Авария-ҡотҡарыу хеҙмәтенә Белорет районындағы Айғыр ҡаяһында ике кешенең аҙашыуы тураһында хәбәр килгән.\nҒәҙәттән тыш хәлдәр буйынса дәүләт комитетының матбуғат хеҙмәте хәбәр итеүенсә, был хәл 29 июлдә булған.\nҺуңынан туристар телефондан әйткән кәңәштәр һәм республиканың Ғәҙәттән тыш хәлдәр буйынса дәүләт комитеты ҡотҡарыусылары ярҙамында Айғыр станцияһына сыға алған.\nВедомство белдереүенсә, әүҙем ял итергә яратыусыларға маршрутта осрауы ихтимал булған хәүефтәр тураһында мәғлүмәт менән танышырға, һауа шартттары хаҡындағы мәғлүмәтте өйрәнергә кәрәк. Бынан тыш, хәүефһеҙлек ҡағиҙәләрен үтәү, бәйләнеш һәм сигнализация саралары, маршрут документтары, аҙыҡ-түлек, документтарҙың булыуын тикшереү мөһим.


ХѲРМӘТЛЕ ПОЛИЦИЯ ХЕҘМӘТКӘРҘӘРЕ ҺӘМ ВЕТЕРАНДАРЫ!\nҺеҙҙе һѳнәри байрамығыҙ—Рәсәй Федерацияһы эске эштәр органдары хеҙмәткәрҙәре кѳнѳ менән ҡотлайым!\nБѳтә замандарҙа ла эске эштәр органдарында эшләү ҡатмарлы һәм яуаплы хеҙмәт һаналды. Ҡыйыу, тѳрлѳ сетерекле хәлдәрҙә юғалып ҡалмаған тәртип һағы хеҙмәткәрҙәре иңенә йәмғиәттең мәнфәғәттәрен яҡлау, граждандарҙың намыҫын һаҡлау кеүек яуаплы һәм изге бурыстар һалынған. Юғары һѳнәри оҫталыҡ, етеҙлек, ғәҙеллек—тап ошо сифаттар һеҙгә енәйәтселектең үҫешенә ҡаршы торорға, йәмәғәт урындарында тәртип һаҡлауға булышлыҡ итә. Киләсәктә лә полиция хеҙмәткәрҙәре үҙҙәренең ҡатмарлы, ҡайһы бер осраҡтарҙа ғүмер ѳсѳн хәүефле лә булған хеҙмәтен лайыҡлы башҡарыр, тип ныҡлы ышанабыҙ.\nҮҙҙәренең иң яҡшы йылдарын Ватанға тоғро хеҙмәт итеүгә арнаған эске эштәр органдары ветерандарына айырыуса ҙур рәхмәттәремде еткерергә теләйем. Шуныһы ҡыуаныслы: бѳгѳнгѳ тәртип һағы хеҙмәткәрҙәре ветерандарҙың данлы традицияларын лайыҡлы дауам итеп, арттырып, Сибай ҡалаһы полиция бүлеге йылъяҙмаһына яңы биттәр ѳҫтәй.\nБайрам айҡанлы РФ Эске эштәр министрлығының Сибай ҡалаһы буйынса бүлегенең барлыҡ хеҙ-мәткәрҙәренә ныҡлы һаулыҡ, именлек һәм ғаилә бәхете, тыныслыҡ һәм изгелек, закон һәм ғәҙеллек хаҡына хеҙмәттәрендә яңы уңыштар теләйем!


Рөстәм Хәмитов: «Салауат Юлаев»тың бағыусыһы ышаныслы» // Спорт | новости башинформ.рф\nРөстәм Хәмитов: «Салауат Юлаев»тың бағыусыһы ышаныслы»\n11:52, 12 марта 2015 Спорт\nРөстәм Хәмитов: «Салауат Юлаев»тың бағыусыһы ышаныслы» Фото: Башҡортостан Башлығының матбуғат хеҙмәте | Видео: Ринат Исҡужин, Мирон Доровских\nӨФӨ, 2015 йыл, 12 март. /«Башинформ» мәғлүмәт агентлығы, Дмитрий Слезин/.\n11 мартта «Башнефть» акционерҙар нефть компанияһы» асыҡ акционерҙар йәмғиәте һәм «Салауат Юлаев» хоккей клубы араһында генераль бағыусылыҡ тураһында килешеүгә ҡул ҡуйылды. Сарала Башҡортостан Башлығы Рөстәм Хәмитов, «Башнефть» акционерҙар нефть компанияһы» асыҡ акционерҙар йәмғиәте президенты Александр Корсик һәм «Салауат Юлаев» хоккей клубының генераль директоры Александр Семак ҡатнашты.\n— Бөгөн «Салауат Юлаев» хоккей командаһы өсөн әһәмиәтле көн, — тип билдәләне Рөстәм Хәмитов. — Бөгөн яңы килешеүгә ҡул ҡуйыла. Мин «Башнефть» компанияһы президентына беҙҙең хоккейға булышлыҡ иткәне өсөн рәхмәт белдерәм.\n«Башнефть» үҙенә ҙур финанс йөкләмәһен ала. Бөгөн дә, киләсәктә лә командала ҡатмарлыҡтар килеп тыумаһын өсөн барыһын да эшләйәсәкбеҙ. «Салауат Юлаев» халыҡ командаһына әүерелһен өсөн күп көс һалырға кәрәк. Был мәсьәлә өҫтөндә эш алып барасаҡбыҙ, — тине төбәк башлығы.\n— Хәҙерге көндә «Башнефть» компанияһы ла, бөтә ил кеүек үк, ҡатмарлы осор кисерә. Шуға ҡарамаҫтан, был аҙымды эшләр алдынан бер секунд та икеләнеп торманым, — тине «Башнефть» етәксеһе Александр Корсик. — Мин ошо килешеүҙең төп һөҙөмтәһе нисек буласағын белмәйем. Аңлашыла, команда йәнә Гагарин Кубогын алһа, ҙур байрам буласаҡ. Минеңсә, «Салауат Юлаев» һәр ваҡыт плей-офта уйнаһа, ҡайһы берҙә Гагарин Кубогын яулаһа, шуның менән бергә «Торос» клубы ла үҫешһә, һөҙөмтә күренер.\nРөстәм Хәмитов хәҙер «Салауат Юлаев»тың ышаныслы бағыусыһы бар тип белдерҙе. Килешеү әлегә бер йылға ғына төҙөлдө. Александр Корсик фекеренсә, ул мотлаҡ оҙайтыласаҡ.\n— Тренерҙар штабында һәм составта үҙгәрештәр көтөлә, — тип хәбәр итте Александр Семак. — 30 апрелгә тиклем был хаҡта әйтә алмайбыҙ.\n— «Салауат Юлаев» халыҡ командаһы, көйәрмәндәрҙең дауамы булырға тейеш, – тип һыҙыҡ өҫтөнә алды Башҡортостан Башлығы Рөстәм Хәмитов.\nКилешеүгә ҡул ҡуйғандан һуң тантанала ҡатнашыусылар символик сувенирҙар менән алмашты.\nСығыштарҙың тулы стенограммалары республика Башлығының рәсми сайтында баҫылған.\nТеги: хоккей,«салауат юлаев» хоккей клубы,бр башлығы


Әбйәлилдәр Экология йылын боронғо йолаларҙы тергеҙеп билдәләй\nРайондың ҡатын-ҡыҙҙар советы тирә-яҡ мөхитте һаҡлауға арналған күсмә семинарҙың ғәмәли өлөшөн шишмә буйында үткәрергә хәл итә.\nҠатын-ҡыҙҙар советы семинары Әбйәлил районының Гусев ауылында үтһә, ғәмәли өлөш Тал Ҡусҡарында ойошторола. Бында ауыл халҡы сарала ҡатнашыусыларға тәбиғәтте һаҡлау буйынса башҡарылған эштәрен, һыу менән бәйле боронғо йолаларҙы күрһәтә. Тал Ҡусҡарында йәшәүселәр үҙҙәрен уратып алған йәшел ҡалҡанға, йылға-шишмәләргә һаҡсыл мөнсәбәттә. Инеш буйҙары йәмәғәтселек тарафынан таҙартылған, тәртипкә килтерелгән. Ауылдағы йүнселдәрҙең көсө менән ҡарағас үҫентеләре ултыртылған. Йолаларға килгәндә инде, был йәш быуын халҡыбыҙҙың ғөрөф-ғәҙәттәрен белеп үҫһен өсөн ойошторола. Сөнки тарихын белгән, хөрмәт иткән кеше тирә-яҡ мөхиткә лә иғтибарлы була. Ә тәбиғәт беҙ уға ҡарата ниндәй мөнәсәбәттә шулай уҡ яуап бирә. Ата-бабаларыбыҙҙың һыу менән бәйле бик күп мәҡәл-әйтемдәре, йолалары шуға асыҡ дәлил.


“Театр — һөйөүем минең”\n19 Апрель 2019, 19:10\nҮҙ эшенең оҫтаһы, иҫ китмәле талант, тиһәләр, нисектер һағайып ҡарап ҡуяһың ҡайһы саҡта. Улар ҙа хеҙмәттәштәре менән шул уҡ һауаны һулай, бер ерҙән йөрөй, бер үк урында эшләй, ә бүтәндәрҙән өҫтөнлөгө нимәлә һуң? Нисек кенә булмаһын талант эйәләре бар арабыҙҙа. Ижад емештәре менән барыбыҙҙы “аһ” иттергән, ваҡыт төшөнсәләре менән иҫәпләшмәй, көнө-төнө кешеләргә матурлыҡ өләшкән, йоҡоһоҙ төндәре аша әллә күпме образ тыуҙырған, тамашасыларына бихисап кисерештәр бүләк иткән режиссер, Рәсәйҙең һәм Башҡортостандың атҡаҙанған мәҙәниәт хеҙмәткәре, республикабыҙҙың атҡаҙанған сәнғәт эшмәкәре, Арыҫлан Мөбәрәков исемендәге Сибай башҡорт драма театрының художество етәксеһе Дамир Мәжит улы ҒӘЛИМОВТЫ тап шундайҙар рәтенә индерергә була.\nҮҙ эшенең оҫтаһы, иҫ китмәле талант, тиһәләр, нисектер һағайып ҡарап ҡуяһың ҡайһы саҡта. Улар ҙа хеҙмәттәштәре менән шул уҡ һауаны һулай, бер ерҙән йөрөй, бер үк урында эшләй, ә бүтәндәрҙән өҫтөнлөгө нимәлә һуң? Нисек кенә булмаһын талант эйәләре бар арабыҙҙа. Ижад емештәре менән барыбыҙҙы “аһ” иттергән, ваҡыт төшөнсәләре менән иҫәпләшмәй, көнө-төнө кешеләргә матурлыҡ өләшкән, йоҡоһоҙ төндәре аша әллә күпме образ тыуҙырған, тамашасыларына бихисап кисерештәр бүләк иткән режиссер, Рәсәйҙең һәм Башҡортостандың атҡаҙанған мәҙәниәт хеҙмәткәре, республикабыҙҙың атҡаҙанған сәнғәт эшмәкәре, Арыҫлан Мөбәрәков исемендәге Сибай башҡорт драма театрының художество етәксеһе Дамир Мәжит улы ҒӘЛИМОВТЫ тап шундайҙар рәтенә индерергә була. Ошо көндәрҙә күркәм ғүмер байрамын ҡаршылаусы шәхес менән бер аҙ аралашыу мөмкинлеге тыуҙы.\n— Дамир Мәжит улы, алты тиҫтә йыл ғүмерегеҙҙе театр донъяһына арнаған кеше булараҡ, һеҙҙең өсөн театр сәнғәте нимә ул?\n— Театр — йәшәйешем, булмышым һәм киләсәгем. Шағир әйтмешләй, театр – һулар һауам да, рухи мәккәм дә, йәшәү усағым да. Дөрөҫөн әйткәндә, тормошомдо унһыҙ күҙ алдына ла килтерә алмайым. Әлбиттә, театрҙың төп тәғәйенләнеше — халыҡҡа хеҙмәт итеү, быуаттар һәм быуындар бәйләнешен өҙмәй, ата-бабаларыбыҙҙың рухи байлығын түкмәй-сәсмәй тамашасыға еткереү. Ул — ижади балҡыш, тамашасыларҙың алҡыштары һәм сағыу образдар.\n— Сәнғәткә тәүге аҙымдарығыҙ нисек башланды? Гәзит уҡыусыларыбыҙға бала сағығыҙ, үҫмер йылдарығыҙ хаҡында ла һөйләһәгеҙ ине.\n— Заманында ике мәктәбе, алтын йыуыу фабрикаһы, баҙары, мәҙәниәт йорто булған Баймаҡ районының Түбә ҡасабаһында тыуып үҫтем. Атайым Мәжит Ғәли улы рудникта оҙаҡ йылдар партком секретары булып эшләне. Әсәйем бик йәшләй вафат булғас, атайым һуңғы юлға оҙатырға мулла саҡыртып, ислам ҡанундарына ярашлы дини йоланы атҡарғаны өсөн эшенән бушатыла. Хатта партиянан да сығаралар. Атайым өс улы менән яңғыҙ тороп ҡала. Түбәлә үҙенә эш бирмәйәсәген аңлағас, ул ваҡытта әле генә төҙөлөп ятҡан Сибайға юл ала.\nАртабан атайым Өфө — Сибай тимер юлын төҙөүҙә ҡатнаша, яңынан өйләнә, беҙҙе уҡырға бирә. Хәҙер уйлап ҡуям да, әгәр ҙә Сибайға күсергә тура килмәһә, кем белә, бәлки, сәнғәт юлын һайларға тура килмәҫ ине, сөнки тап ошо ҡалала минең өсөн өр-яңы мөмкинлектәр асылды: мәктәп йылдарында уҡ үҙешмәкәр сәнғәт түңәрәгенә йөрөнөм, Р.Зөбәйеров ойошторған халыҡ театрында тәүге ролдәремде башҡарҙым. Мәктәпте тамамлағас, күптәр кеүек ҡайҙа барырға тигән һорау торманы. Туп-тура документтарымды Ленинград ҡалаһына ебәрҙем һәм биш йыл буйы күренекле сәнғәт эшмәкәрҙәре биргән һабаҡтарҙы йотлоғоп тыңланым, уларҙың һәр һүҙен күңелемә һеңдерҙем.\n1966 йылда ҡулына диплом алып ҡайтҡан егетте Октябрҙең 40 йыллығы исемендәге мәҙәниәт һарайына директор итеп ҡуйыуҙарына әле булһа хайран ҡалам. Ул сағында миңә ни бары 21 йәш ине. Ышаныс күрһәтеп, мине етәксе вазифаһына тәғәйенләгәндәр. Әлбиттә, ауырлыҡтар күп булды, аяҡ салыусылар ҙа табылды. Эш бар, әммә күңелем тыныслыҡ тапмай, сөнки Сибай театры үҙенә тарта, сәхнә тормошо үҙенә ылыҡтыра. Тормошта бер нәмә лә осраҡлы булмай: тормош ҡушыуымы, әллә шаяртыуымы — аныҡ ҡына әйтә алмайым, әммә быға бик рәхмәтлемен, 1967 йылда режиссер Вәли Фәтҡуллиндың һорауы буйынса, ауырып киткән артист Ҡәйүм Хөсәйеновтың урынына спектаклдә уйнарға тура килде. Әле лә хәтеремдә: тәүге тапҡыр Сибай театрында сығыш яһауыма ҡарамаҫтан, образды шул тиклем яратып башҡарҙым, тамашасы ихлас ҡабул итте. Һәм мин башкөллө Сибай театрына ғашиҡ булдым (йылмая — авт.).\n— 32 йылдан ашыу республикала халыҡсан театр булараҡ киң танылыу алған Сибай башҡорт драма театрына етәкселек итәһегеҙ...\n— Шулай уҡ булып киткәнме?! Ысынлап та, ғүмер аҡҡан һыу кеүек. Яңы ғына театрға эшкә килгән кеүек булһам да, байтаҡ ваҡыт үтеп тә киткән. Уйлап ҡараһаң, мин етәкселек иткән йылдарҙа партия заманы, үҙгәртеп ҡороуҙар îñîðî èíå, øуға күрә һәр дәүерҙең үҙ репертуары булғандыр, әммә бер ҡасан да театрҙың төп тәғәйенләнеше — халыҡҡа хеҙмәт итеү, быуаттар һәм быуындар бәйләнешен өҙмәй, ата-бабаларыбыҙҙың рухи байлығын түкмәй-сәсмәй тамашасыға еткереүгә тоғро ҡалдым.\nШуныһы ҡыуаныслы: бөгөн беҙ драматургтарҙың исеменә түгел, әҫәренә ҡарап спектаклдәр ҡуябыҙ. Драматургияла яңы исемдәр асабыҙ, күптәренең тәүге әҫәрҙәрен сәхнәләштереүгә ҙур батырсылыҡ менән тотоноуыбыҙ ҙа башҡорт драматургияһына яңы авторҙарҙың килеүендә ҙур роль уйнамай ҡалманы. Мәҫәлән, Сибай сәхнәһендә Буранбай Исҡужин, Таңсулпан Ғарипова, Рәлиф Кинйәбаев, Салауат Әбүзәров, Әминә Яхина, Лира Яҡшыбаеваларҙың әҫәрҙәре тәүге “сирҡаныс” алды.\n— Театр йылын сибайҙар нисек ҡаршылай?\n— Уңыштарыбыҙ һәм ҡаҙаныштар етәрлек, пландарыбыҙ иҫ киткес. Иң ҡыуаныслы яңылыҡтарҙың береһе — ике артисыбыҙғà абруйлы исем бирелде. Арсен Шәйхисламов менән Урал Зәйнуллинға “Башҡортостандың атҡаҙанған артисы” тигән маҡтаулы исемгә лайыҡ булды. Былтыр “Берҙәм Рәсәй” партияһының “Бәләкәй ҡалалар театрҙарына ярҙам итеү” проектына ярашлы һәм Мостай Кәримдең тыуыуына 100 йыл тулыуға ҡарата “Ҡыҙ урлау”ын сәхнәгә сығарҙыҡ, быйыл иһә Ишмулла Дилмөхәмәтовтың “Тере тупраҡ” исемле әҫәре буйынса спектакль ҡуйҙыҡ.\nСибай сәхнәһендә оҙаҡ йылдар ҙур аншлаг менән барған Таңсулпан Ғарипованың “Китмәгеҙ, торналар!” спектаклен өр-яңы составта ҡайтанан әҙерләйбеҙ, сөнки ауылдарҙа был тамашаны халыҡ ныҡ һорай, әҫәрҙә күтәрелгән тема бөгөн дә үҙенең актуаллеген юғалтмай. Тиҙҙән тамашасы көтөп алған спектаклдең премьераһы буласаҡ.\nБаймаҡ ерендә ижад иткән күренекле татар драматургы Мирхәйҙәр Фәйзиҙең “Ғәлиәбаныу” әҫәрен сәхнәләштереү теләге менән янабыҙ. Ситтән режиссер саҡыртырға иҫәп, әлегә Ғәлиәбаныу роленә тап килерлек, йырлаған актриса таба алмайбыҙ. Был әҫәр бынан 60 йыл элек уйналған, шунан бирле сәхнәлә ҡуйылғаны юҡ.\nБөгөн һәр театр йәш тамашасыларҙың да зауығын иҫәпкә алып, улар өсөн дә сәхнә әҫәрҙәре ҡуйырға тейеш. Шуға күрә беҙ кескәй дуҫтарыбыҙҙы ла онотмайбыҙ. Магнитогорск опера һәм балет театры солисы һәм режиссеры Владимир Полторак рус телендә “Ерема, Данила һәм ҡара көстәр тураһында” тигән балалар өсөн әкиәтте сәхнәләштерҙе. Хатта уны мюзикл тигәндә лә була. Иң мөһиме — балаларға оҡшаны, улар тамашаны ҙур ҡыуаныс менән ҡабул итте. Тимәк, балалар өсөн спектаклдәр ҙә кәрәк, артабан был тәңгәлдә эш алып барасаҡбыҙ. Ҡасандыр беҙ ҡурсаҡ театрына хас “Шалҡан” әкиәтен балалар өсөн сәхнәләштергәйнек. Хәҙер ҡурсаҡтар менән эште лә тергеҙергә теләк бар.\nСибай театрында башлыса башҡорт телендә спектаклдәр ҡуйыла, рус тамашасыһы синхрон тәржемә аша ҡарай. Был йәһәттән дә эш башларға уйлайбыҙ, улар өсөн рус телендә спектакль ҡуйылыр, тигән теләктәмен.\n— 75 йәшен ҡаршылаған күренекле режиссер, талапсан етәксе тормошта ниндәй икән?\n— Уны ҡатынымдан һорарһығыҙ инде (йылмая — авт.). Мин бигерәк тә баҡса үҫтерергә яратам. Үҙемде һәйбәт баҡсасы тип иҫәпләйем, сөнки йыл һайын йәшелсә, еләк-емештәребеҙ тубырлап уңа. Рауза гөлдәрен дә үҫтерәм, баҡсамда уның ниндәй генә төрҙәре юҡ!\nЙәй тәбиғәткә сығырға, еләк йыйырға, Ирәндек тауына тау сейәһенә барырға яратабыҙ. Тау-ҡырҙарҙы, урмандарҙы йәйәү йөрөгәндә үҙемә илһам алам, тыуған ерҙең көсөн тоям.\nҒаиләлә күмәкләшеп билмән бөгөү беҙҙең өсөн изге йолаға әйләнгән. Һәр байрамда ҡулдан эшләнгән билмән табын түрен биләй. Ҡатыныма йорт эштәрендә ярҙамлашырға тырышам. Күрәһегеҙ, насар йорт хужаһы түгелмен (йылмая — авт.).\n— Байрамығыҙ менән, талантлы театр әһеле, Сибай маэстроһы һәм, әлбиттә, “Башҡортостан” гәзитенең яҡын дуҫы. Артабан да ижади уңыштар, алҡыштар һәм балҡыштар юлдаш булһын һеҙгә!


вәғәздәр | Әбйәлил - Абзелил - Part 5\nТиҙҙән Рамаҙан – ураҙа тотоу айы еттә. Ошо пандемия ваҡытында ураҙа тоторға яраймы тигән һорауҙар тыуа. Ни эшләп тотмаҫҡа һуң? Әллә Аллаһ Тәғәләнең берәй аяты төштөмө ошондай ваҡытта ураҙа тотмағыҙ тип? Бына тап ошондай һынау килгән осраҡтарҙа монафиҡтарҙың ике йөҙлөлөгө күренә лә инде. Ҡурҡҡанға ҡуш күренә, тигәндәй был теманы бигерәк ҡуйыртып ебәрҙеләр, донъяла ябай грипптән йылына 650 000 кеше үлә – быны бер кемдә ишетергә һәм күрергә теләмәй. Кемдәрҙер берәүҙәр бөгөнгө көндә кеше үлемһеҙ булырға тейеш тип, һанай башланылар ахырыһы. Кемдән ҡурҡырға, Аллаһ Тәғәләнәнме, әллә коронавирус ауырыуынанмы? Әлбиттә Аллаһынан, сөнки ауырыуы ла, шифаһы ла Унан. Һәм был һынауҙы ла мосолманса тыныс ҡабул итегеҙ. тулыһынса ошонда уҡығыҙ...\nАллаһ Раббыбыҙ – Тәрбиәсе һәм уҡытыусы. Беҙ барыбыҙ ҙа Унан дәрес алыусылар. Аллаһ Раббыбыҙ хикмәт менән һәр көн үҙенең ҡолдарына дәрес бирә, был болғансыҡ донъяла тура юлды табырға ярҙам итә. Беҙ — донъя яратылғанда йән булараҡ яратылып, аҡыл ниғмәте менән ниғмәтләнеп, Ер йөҙөнә хәлифә булып килгән бәндәләр, тормош һабаҡтарына фәһем алып, үҙебеҙҙең хаталарыбыҙҙы төҙәтеп пак-саф хәлдә ҡабат Аллаһ хозурына ҡайтырға тейешбеҙ. Бер кем дә — баймы ул, ярлымы, ҙур дәрәжәле, түгелме — йәнен үҙе теләгән ҡәҙәр үҙендә тота алмай, Аллаһҡа ҡайтарырға тейеш. Йәндәребеҙҙе, ҡәлебтәребеҙҙе паклар өсөн беҙгә Ислам дине бирелде. Бөгөн дин тоторға, дини белем алырға мөмкинлектәр күп. Әммә, беҙ, ни ҡыҙғаныс, ғафиллектән сығырға ашыҡмайбыҙ, гонаһ ҡылыуҙан сирҡанмайбыҙ. тулыһынса ошонда уҡығыҙ...\nБөтә маҡтауҙарыбыҙ, хәмде-ҫәнәләребеҙ Раббыбыҙ Үҙеңә генә булһын. Бөтөнөһөндә Үҙендән генә һорайбыҙ һәм Үҙендән генә ҡылған гонаһтарыбыҙҙан ғәфү итеүҙе һорайбыҙ. Йә, Раббым, һорағандарыбыҙҙы, доғаларыбыҙҙы риза булып ҡабул итһәң ине. Гонаһтарыбыҙҙы ярлыҡаһаң ине, шулар өсөн ғаҙапламаһаң ине. Пәйғәмбәребеҙ Мөхаммәд саллаллаһу ғәләйһи үәс-сәләмгә, уның изге нәҫеленә, сәхәбәләренә һәм уның артынан эйәргән өммәтенә салауат-шәрифтәребеҙҙе һәм сәләмдәребеҙҙе еткерһәң ине. Беҙҙе барыбыҙҙы ла мөьмин мосолмандарҙан ҡылһаң ине, ошо юлдан беребеҙҙе лә аҙаштырмаһаң ине. тулыһынса ошонда уҡығыҙ...\nӘлхәмдүлилләәһи, шөкөр, Аллаһы насип иткәс һәм Уның рәхмәте менән шәғбан айына аяҡ баҫтыҡ. Ислам тарихында иң мөһим ваҡиға булып ошо шәғбан айында Рәсүлебеҙгә вәхи төшөп ҡиблабыҙ үҙгәрә. Был ваҡиға шәғбән айының 15 –се көнөндә Мәҙинә ҡалаһының «Бәни Сәләмә» мәсетендә була. Пәйғәмбәребеҙ ғәләйһи үәс-сәләм өйлә намаҙы фарызының беренсе ике рәҡәғәтен уҡыған ваҡытта вәхи ингән. Аллаһ Тәғәләнең рәхмәте менән яңы Ҡөръән аяттары төшә, белеүебеҙсә Ҡөръән Кәрим сүрәләре һәм аяттары өҡ йыл дауамында пәйғәмбәребеҙгә вәхи була. тулыһынса ошонда уҡығыҙ...\nӘлхәмдүлилләәһи Раббил ғәләмин. Бөтә ғаләмдәрҙең Раббыһы булған, барлыҡ мәхлүтәрҙе тәрбийәләп тороусы Аллаһы исеме менән башлайбыҙ. Аллаһы Тәғәләгә күңел түренән әйтелгән хәмде-ҫәнәләребеҙ, шөкөрҙәребеҙ булһын. Ғәләмдәргә рәхмәт өсөн ебәрелгән, үҙенең холҡо, әҙәбе менән беҙгә үрнәк булған һөйөклө Пәйғәмбәребеҙ саллаллааһу ғәләйһи үәс сәлләмгә әйтелгән салауат шәрифтәребеҙ, сәләмдәребеҙ ирешһен. Йә Раббым, беҙгә ошо вәғәзде дөрөҫ иттереп аңллап һәм үҙебеҙҙең йөрәгебеҙ менән ҡабул итеп, көндәлек тормошобоҙҙа ҡулланырға насип ит.\nПәйғәмбәребеҙҙең тормошонда иң мөһим ваҡиғаларҙың береһе — Миғраж кисәһе, ул ҙур мөғжизә булып тора. Аллаһының рәхмәте менән был кисә тураһында һөйләшеп китәрбеҙ.\nИсра үә Миғраж кистәре нимәне аңлата? Исра — ул төндә сәфәр ҡылыу, Миғраж — күккә күтәрелеү тигән мәғәнәгә эйә. Аллаһы Тәғәлә был ваҡиғаны Ҡөръәни Кәримдә шулай тип иҫкә ала: тулыһынса ошонда уҡығыҙ...\nАллаһ Тәғәлә Ҡөръән китабында беҙҙең йөрәгебеҙ тураһында бик күп аяттарында әйтә һәм беҙгә ҡалбегеҙҙе һаҡлағыҙ тип киҫәтә. Нимә ул ҡалб? Ҡалб һүҙҙе ҡаләбә ҡылымынан барлыҡҡа килгән һәм ул бороу, үҙгәртеү, әйләндереү тип тәржемә ителә. Йөрәк-ҡалб, ул тәнебеҙҙең иң әһәмиәтле ағзаһы булып тора. Кеше ҡалбе менән аңлай, ҡабул итә, тоя һәм һиҙә. Ҡалбе менән кеше нимәгәлер ышана, нимәнелер инҡар итә, инана, хаҡлыҡты таба, ялғандан ҡаса, шатлана, ҡыуана, ҡайғыра һәм һыҙлана, бер хәл-тороштан ҡапма –ҡаршы яҡҡа борола һәм үҙгәрә. Әҙәм балаһы яуызлығы арҡаһында уны борсой, нәфрәт утында яндыра, ҡайғылар менән һынай, ә ул — кеше тормошоның нигеҙе, уның донъяһының ҡояшы булып тора. Кеше һәр эшендә, һәр халәтендә уға таяна һәм ул көс һәм хәрәкәт, ҡеүәт сығанағы. тулыһынса ошонда уҡығыҙ...\nКүренекле ғалимдарҙе онотмағыҙ!\n1970 –се йылда Татарстан республикаһы Мәрҗани мәсете имам-хатыйбы Ғәбделхәбир Яруллин һөйләгән вәғәҙдән. Был вәғәҙендә имам-хатыйб Ғәбделхәбир Яруллин динебеҙҙә яҡты эҙ ҡалдырған дин ғалимдарығыҙҙы, ишандарығыҙҙы онотмағыҙ тип, совет осорондағы халыҡҡа өгөт-нәсихәт бирә.\nӘ беҙҙә, бөгөнгө көндә, күренекле ғалимдарҙы иҫкә алмаҫҡа, улар тураһында сара-конференцияларҙы үткәреүҙе тыялар тигән мәғлүмәттәр интернет киңлегендә тарала башланы. Зәйнулла ишан Рәсүлевтең, Ғабдрахман Рәсүлевтың, уларҙың урындағы шәкерттәренең хөрмәтенән үткәрелә торған сараларҙы өҫтәгеләр күрһәтмәһе буйынса тыйыла тигән хәбәр йөрөй. Һәм был саралар ҡайһы бер райондарҙа үтмәне. Әллә тарихыбыҙҙа тәрән эҙ ҡалдырған шәхестәребеҙҙе халҡыбыҙҙың хәтеренән юйып ташларға йүнәтелгән маташыу түгелме? тулыһынса ошонда уҡығыҙ...\nБик иртә торорҙар ине лә ҡараңғы төн ҡайтырҙар ине. Көнө-төнө ғәиләһен ашатам һәм кейендерәм тип ялһыҙ эшләрҙәр ине. Ә беҙ балалар атай ҡайтып, ял итергә ятһа, арҡаһын семтеп-төртөп, бәләкәй йоҙроҡтар менән ышҡып, ахырына икәүҙәп-өсәүҙәп аяҡтар менән бил-яурынбашын тапап, тәнен яҙа инек. Ат итеп күмәкләп арҡаһына тейәлешә торғайныҡ… тулыһынса ошонда уҡығыҙ...\nБында яуап ябай. Сит илдәрҙең Америка ярҙамы менән Россияны тарҡатырға теләүҙәре көсәйҙе һәм беҙҙең илдәге түрәләрҙең башбаштаҡлығы. Сәғүд Ғәрәбстаны менән килешеүҙе яңынан теркәлде. тулыһынса ошонда уҡығыҙ...\nАллаһтың рәхмәте менән, ата-әсәһен шатландырып, «тән» тигән кәүҙәһенә «йәне» өрөлөп, тағы бер әҙәм балаһы һынау өсөн донъяға килде. Был ҡунаҡ була торған донъяла тағы бер кеше килеп инде. Ни өсөн килде ул? Ҡайҙан килде һәм ҡайҙа кире китәсәк? Беҙ «матур» тип һоҡланып, ләззәттәре өсөн артынан ҡыуа торған, йәшәп туйып булмай торған ошо яҡты донъяға килгәс, ни эшләп көлөп ебәрмәне, ә иланы? тулыһынса ошонда уҡығыҙ...


Балконда тәмәке тартыуҙы тыясаҡтар | ГТРК «Башкортостан» — Новости Уфы и РБ\n27 сентября 2019 — 11:18 ГТРК «Башкортостан»\nБалконда тәмәке тартыуҙы тыясаҡтар. РФ Ғәҙәттән тыш хәлдәр министрлығы торлаҡ йорттарҙың балконында йәки лоджияһында тороп тәмәке тартыуҙы тыйыу тураһындағы мәғлүмәтте раҫланы. Тыйыу быйыл 1 октябрь көнө ғамәлгә инә.\nБыл сара күптән түгел ҡабул ителгән “Рәсәй Федерацияһында янғынға ҡаршы көрәш ҡағиҙәләренә төҙәтмәләр индереү тураһындағы” хөкүмәт ҡарары нигеҙендә атҡарыла. Балконда тәмәке тартыусыға 3 мең һум штраф һалына, әгәр тартыу сәбәпле янғын сыҡһа- был һан 5меңгә барып етәсәк. Шулай уҡ балконда йәки лоджияла усаҡ тоҡандырырға, ут менән файҙаланырға ярамай.\nКинотеатрҙарҙа сеанс башланыр алдынан янғын сыҡҡанда ни эшләргә тигән һорауға яуап биреүсе сюжеттар күрһәтеләсәк. Магазиндарҙа, дауахналарҙа, башҡа йәмәғәт урындарында янғын хәүефен кәметеү, кешеләрҙең именлеген тәьмин итеү тәңгәлендә байтаҡ саралар күреләсәк. Ут тоҡандырыу ҡағиҙәләрен боҙоусылар өсөн административ ҡына түгел, ә бәлки енәйәти яза саралары ҡаралған.


Башҡортостанда төбәк туристик ресурстар реестры эшләй башланы\nУл берҙәм иҫәп-хисап эштәрен алып барыу, идара итеүҙе камиллаштырыу, республика туриндустрияһының мәғлүмәти ярҙамын яҡшыртыу маҡсатында ойошторолдо. Был турала Башҡортостандың Эшҡыуарлыҡ һәм туризм буйынса дәүләт комитеты хәбәр итә.\nРеестр Рәсәй һәм халыҡ-ара баҙарҙа төбәктең туристик ҡеүәтен үҫтерергә, туристик хеҙмәттәрҙең сифатын күтәрергә булышлыҡ итәсәк. Реестр Башҡортостандың Эшҡыуарлыҡ һәм туризм буйынса дәүләт комитеты сайтында урынлаштырылған. Ошонда уҡ ҡулланыусыларға республиканың туристик порталы ла тәҡдим ителә.


Иртәгә Башҡортостан Президенты республика халҡына һәм Дәүләт Йыйылышына яңы Хат менән мөрәжәғәт итәсәк. Был тағы б ер тапҡыр үткән йылға, халыҡҡа һәм парламентҡа "Башҡортостан стратегияһы - халыҡ мәнфәғәтенә ижади эш" (Республикалағы хәл һәм 2005 йылда уны үҫтереүҙең төп\nйүнәлештәре тураһында) Хатты тормошҡа ашырыу йомғаҡтарына к үҙ һалыу өсөн яҡшы сәбәп.\nУның төп положениелары бөгөнгө Хатҡа ла күсәсәк, әлбиттә. Сөнки улар - дәүләт үҫешенең бер түгел өс йылда ла тамамлау мөмкин булмаған программа ориентирҙары һәм хатта генераль йүнәлештәре, тип әйтергә була. Улар һәр ваҡыт алға ынтылыуҙы\nталап итә. Әйтәйек, "халыҡтың йәшәйеш сифаты һәм кимәлен арттырыу" һүҙҙәре һәр ваҡыт көнүҙәк булып яңғыраясаҡ. Әммә\nҡалғанын - граждандар араһында татыулыҡ дәрәжәһе, оҙайлы стратегик планлаштырыуға йәки инновацион иҡтисадҡа күсеү кеүек эштәрҙең барыһын да тормошҡа ашырырға мөмкин. Республикала сәйәси һәм ижтимағи йүнәлештә тотороҡлоҡ һаҡланды һәм нығыны, уның гаранты булып властың дәүләт органдары ғына түгел, граждандар союздары, милли - мәҙәни ойошмалар һәм дини берекмәләр сығыш яһаны.\n"Бик шәп" баһаһы менән\n"Беҙҙең ориентирҙар - көслө һәм һөҙөмтәле власть, урындағ ы үҙидара үҫеше, демократик нормалар һәм гражданлыҡ институттары эшмәкәрлегенең ышаныслы тәьмин ителеше, кеше хо ҡуҡтарын һәм иркен яҡлау", - тип әйтелә Президент Хатында. Башҡорт закон сығарыусылары үткән йыл дауамында уның төп положениеларын норматив акттар менән нығытты, һәм быйыл да б ыл эште ташламаны. Шулай итеп, БР Президенты Хатын\nтормошҡа ашырыу буйынса комплекслы программаны үтәү барышында һигеҙ республика законы, республика башлығының бер Указы, республика Хөкүмәтенең 27 ҡарары 18 күрһәтмәһе\nҡабул ителде. Рәсәй Федерацияһы субъекттары иҫәбендә 1 ғинуарҙа Башҡортостанда ла муниципаль реформа башланды.\nМортаза Рәхимовтың Хатында әйтелеүенсә, Рәсәй Фәндәр академияһы Өфө ғилми үҙәгенең Социаль - иҡтисади тикшеренеүҙәр институты тарафынан әҙерләнгән "Башҡортостан Р еспубликаһының 2010 йылға тиклем социаль - иҡтисади үҫеше программаһы" республиканың 2020 йылға тиклем социаль - иҡтисади үҫеш стратегияһына индерелде. Яҡын арала был документ парламент ҡарамағына тапшырыласаҡ. Билдәле булыуынса, 2005 йылдың 13 июнендә раҫланған Комплекслы программа 71 сараны тормошҡа ашырыуҙы күҙ уңында тота һәм өс\nбүлектән тора. Иң ҙуры булған икенсе бүлек - "Иҡтисадта инновацион процесс - ваҡыт ҡушыуы" - 46 сараны үҙ эсенә ала. Бөгөн программаны, дөйөм алғанда, үтәлгән, тип әйтергә мөмкин. Әммә был, Хөкүмәт башлығы Рафаэль Байдәүләтов әйтмешләй, ҡул ҡаушырып ултырырға ярай, тигәнде аңлатмай.\nБР Президенты Хатының положениеларын үтәү буйынса комплекслы саралар төрлө өлкәләге перспективалы эштәрҙе үҙ\nэсенә ала. Мәҫәлән, төҙөлөшкә килгәндә, 2005 - 2015 йылдарғ а автомобиль һәм тимер юл киҫелештәрендә юл үткәргестәр төҙө ү һәм реконструкциялау буйынса республика программаһы ҡабул ителде. Был программаға ярашлы, 18 яңы юл үткәргес төҙөү, берәүҙе яңыртыу һәм төҙөлөш эштәре башланған ике юл үткәргесте төҙөп бөтөү ҡарала. Һуңғы йылда агросәнәғәт\nкомплексында сифатлы үҙгәрештәр әүҙемләшеүе күҙгә ташлана. Уларҙы нығытыу һәм үҫтереү өсөн 2006 йылдың өсөнсө кварталына тәғәйенләнгән Бөтә Рәсәй ауыл хужалығы иҫәбен алыуға әҙерлек мөһим роль уйнай. Хөкүмәт тарафынан иҫәп алыуға әҙерлек һәм уны үткәреү буйынса комиссия төҙөлдө һәм\nул үҙ эшен башланы ла инде. Фәнни ҡаҙаныштар углеводород запастарын сығарыу ауыр булған урындарҙа инновация технологияларын индереү һәм файҙаланыу юлы менән нефть табыу тармағында үҫеш кимәлен һаҡлап ҡалырға ярҙам итә.\nЯңы - ул, беренсе сиратта, дәүләт инвестициялары\n"Беҙҙең маҡсат - үтә күренмәле, инновацион, ресурстарҙы файҙаланыу буйынса юғары һөҙөмтә биргән, конкурентлыҡҡа һәләтле иҡтисад булдырыу", - ти Хатында Мортаза Рәхимов. Төбәк яңы башланғыстарға ярҙам тәьмин итә ала, әлбиттә, тик был эште закондың билдәле тар коридорында ғына башҡарырға мөмкин. Ә һүҙҙәр ниәттәр тураһында ябай декларация ғына булып ҡалмаһын өсөн беҙҙең барыбыҙға ла бөйөк Рәсәй масштабында перспективалы йүнәлештә атлау мөһим. Асылда\nбөгөн илдең экспорт - сеймал юлынан инновацион юлға күсеү\nстратегияһын уңышлы тормошҡа ашырыу өсөн Рәсәй Федерацияһында фән тураһында яңы закон ҡабул итеү кеүек, инновацион сәйәсәт тураһындағы закон ҡабул итеү ҙә бик мөһим\nБашҡортостанда инновацион эшмәкәрлек менән эштәр нисек тора Республика етәкселеге тарафынан үҙ ваҡытында күрелгән саралар фәнни - техник өлкәлә негатив тенденцияларҙы билдәле\nкимәлдә йомшартырға, фәнни - техник потенциалдың мөһим өлөшөн һаҡлап ҡалырға мөмкинселек бирҙе.\nБөгөн республикала ғилми - тикшеренеү ойошмаларының киң\nселтәре формалаштырылған. Ойошмаларҙа ун меңгә яҡын кеше эш ләй, улар араһында меңләгән фән докторы, дүрт мең фән кандидаты бар. Юғары квалификациялы фәнни кадрҙарҙың ҙур өлөшө (2/3) республиканың юғары уҡыу йорттарында тупланған. Инновацион эшмәкәрлекте дәүләт яҡлауы стратегияһы "Башҡортостан Республикаһында фән һәм дәүләт фәнни - техник сәйәсәте тураһында" законы, Башҡортостан Республикаһында\n2000 - 2005 йылдарға фән үҫеше һәм инновацион эшмәкәрлек концепция менән билдәләнә. Тимәк, яңы һөҙөмтәләр менән байытылған эштәр программаһын төҙөргә ваҡыт. Бөгөн инновацион эшмәкәрлектең һөҙөмтәле үҫешен тәьмин итәсәк төп документтарҙың береһе булып "Инновациялар һәм Башҡортостан Республикаһында инновацион эшмәкәрлекте дәүләт яҡлауы тураһында" закон проекты тора. Ул һалым льготаларын, инновацион проекттарҙы кире ҡайтарыу нигеҙендә thm`mqk`s, конкурс нигеҙендә бюджет кредиттары биреү, льготалы шарттарҙа дәүләт мөлкәтен ҡуртымға тапшырыу, коммерция банкылары кредиттары буйынса процент ставкаһын өлөшләтә компенсациялау һ.б. күҙ уңында тота.\nРеспубликала, башлыса алғанда, БР Хөкүмәте эргәһендә фәнн и - техник һәм инновацион сәйәсәт буйынса совет эшләй, ә сау ҙа - сәнәғәт палатаһы эргәһендә интеллектуаль милек һәм инновацион эшмәкәрлек буйынса комитет булдырылған. Үткән йыл эсендә республика башлығының Хатын тормошҡа ашырыу сиктәрендә республикала тәүге инновацион проект конкурстары үткәрелде. Ул ғына ла түгел, республика төбәк - ара һәм бөтә Рәсәй конкурстарында ла инновацион тәҡдимдәр менән сығыш\nТөҙөргә һәм йәшәргә ярҙам итә\nХатта иҡтисади үҫеш һәм халыҡтың йәшәйеш кимәлен артабан\nүҫтереүҙә төҙөлөш тармағының мөһим урында тороуы хаҡында л а әйтелә. Һәм йыл был йәһәттән уңышлы булды. Төҙөлөш подряды килешеүе буйынса башҡарылған эш күләме дүрттән бер ө лөшкә артты. Финанслауҙың төрлө сығанаҡтары иҫәбенә 1,6 миллион квадрат метр торлаҡ - 19 200 фатир файҙаланыуға тапшырылған. Был 2004 йыл менән сағыштырғанда 6,3 процентҡа күберәк. Шәхси төҙөлөштәр һаны кәмемәй, дөйөм массала улар ө стән бер өлөштө тәшкил итә. Бынан тыш байтаҡ һаулыҡ һаҡлау, мәғариф, мәҙәниәт объекттары, спорт ҡоролмалары сафҡа индерелде, мәктәптәр генә лә бер ярым тапҡырға күберәк төҙөлгән.\nСәнәғәт төҙөлөшө йылдам аҙымдар менән алға атлай. "Полиэф " асыҡ акционерҙар йәмғиәтенең беренсе сираты тапшырылды, Йо мағужа һыу һаҡлағысының барлыҡ мөһим ҡоролмаларын төҙөү тама мланды, Өфөлә трансформаторҙар заводын төҙөүгә башланғыс һалынды, күҙәнәкле бетон блоктар етештереү яйға\nГраждандарҙы уңайлы, ә иң мөһиме, һәр кем ала алырлыҡ\nторлаҡ менән тәьмин итеү проблемаһы хәл ителеү яғына ыңғайлай. Хат юлдарына ярашлы, төҙөүселәр йыл һайын торлаҡ төҙөү күләмен 100 мең квадрат метрға арттырырға һәм 2008 йылға уны йыл да ике миллион "квадратҡа" еткеререргә ниәтләй . Мортаза Рәхимовтың Хатында билдәләнгән һәм федераль\nәһәмиәткә эйә булған мөһим тарихи ваҡиға - Башҡортостандың\nүҙ ирке менән Рәсәй составына ҡушылыуына 450 йыл тулыуын билдәләү сиктәрендә төп көс төҙөлөш комплексы өҫтөнә төшә. Республикала ғәйәт ҙур "юбилей" объекттары төҙөлөшө башланды ла инде.\nЯңы Хат яңы ориентирҙар билдәләй, әммә социаль иҡтисади үҫеш динамикаһының дөйөм йүнәлеше һаҡланасаҡ, тип әйтергә бу ла.


Сал Уралдың йөҙөк ҡашы – Түргеяҡ\n28 Ноябрь 2020, 14:05\nТүргеяҡ (Тургояк) – Көньяҡ Уралдың иң гүзәл һәм ысын мәғәнәһендә уникаль күлдәренең береһе. Ул Мейәс ҡалаһы биләмәһендә, Уралтау һәм Илмән һырттарының араһында, диңгеҙ кимәленән 320 метр бейеклектә урынлашҡан. Күлдең майҙаны – 26,5 кв.км, уртаса тәрәнлеге – 19, ә иң тәрән урындары – 34,5 метр. 500 миллион тоннанан артыҡ таҙа һыу һаҡлана Түргеяҡта. Таҙа һыуына, саф һауаһына, ян-яғындағы бейек тау түбәләренә ҡарап, уны, Байкалдың кесе туғаны, тип атайҙар. Халыҡ-ара лимнологик комиссия тарафынан Түргеяҡ күле донъяның айырыуса ҡиммәтле һыу ятҡылыҡтары исемлегенә индерелгән. Шуның менән бергә Түргеяҡ үҙенең археологик ҡомартҡылары менән дә киң билдәле. Ул боронғо мегалитик мәҙәниәт үҙәктәренең береһе булған. Күлдең көнбайыш өлөшөндәге Вера утрауында, мәҫәлән, 6 мең йыл элек ҡоролған ҡырҡтан артыҡ мегалитик ҡомартҡы табылған. Кешеләр бында таш быуаттан бирле йәшәгән.1 Шүлгәнташ рәсемдәрен ҡалдырған беҙҙең боронғо ата-бабаларыбыҙҙың замандаштары тиһәң дә булалыр.\nТүргеяҡ атамаһының килеп сығышы тураһында бер нисә аңлатма бар. Ләкин ҡайһы берҙәре бөтөнләй уйҙырма ғына булғанлыҡтан, ундай «версиялар»ға туҡталып тормаҫҡа ла мөмкиндер. Йә Хоҙай, бына, мәҫәлән, урыҫса Тургояк тигәндән «туҡта аяҡ!» («стой нога!») йәиһә «турғай аяҡ» («воробьиная нога») һымаҡ мәғәнәһеҙ «версия»лар уйлап табыусылар тураһында ни әйтәһең инде.\nТүргеяҡ гидронимында иң элек яҡ «край, сторона» тамырын билдәләүселәр дөрөҫ юлда тора тип иҫәпләргә кәрәк. М.В.Лабзина фекеренсә, Түргеяҡ (Тургояк) – ул башҡортса торғо яҡ «край, где живут». Силәбелә йәшәгән журналист һәм тыуған яҡты өйрәнеүсе У.К.Сафиуллин иһә ошондай аңлатма бирә: Түргеяҡ, йәғни «түрге яҡ күл» – «озеро, находящееся на возвышении, на горной стороне, короче, озеро верхнее». Билдәле топонимист Н.И.Шувалов та ошо уҡ версияны хуплап яҙҙы.2\nТүргеяҡ күле тирәһендәге тауҙарҙан ағып сыҡҡан Түргеяҡ йылғасығы (Ҡарабалыҡ йылғаһының һул ҡушылдығы) атамаһы ла шул уҡ «түрге яҡ» мәғәнәһен белдерә.\nМейәс ҡалаһы биләмәһендәге Түргеяҡ ҡасабаһы, Түргеяҡ тимер юл станцияһы ла данлыҡлы Түргеяҡ күленең исеме менән аталған. Башҡорт теленең аҫыл бер ҡомартҡыһы ул Түргеяҡ (Тургояк) атамаһы.\nЯңыраҡ, иҫке баҫмаларҙы барлап ултырғанда, «Аманат» журналының 2000 йылдың 9-сы һанында күренекле башҡорт шағирәһе Кәтибә Кинйәбулатованың шиғырҙар шәлкеменә тап булдым. Был ҙур шәлкем уның «Түргейәк» тигән шиғыры менән башланып китә. Мейәс буйында тыуып үҫкән шағирә Мейәстең үрге яғындағы Түргеяҡ күле тураһында ишетеп үҫкәндер, әлбиттә. Шуның өсөн дә «Түргәйәк күл, Түрге яҡ күл – тыуған яғым» тип һағынып та, һағышланып та иҫкә ала. Күлде ул, күренеүенсә, «Түргәйәк» тип атай (әйтелештә шулай булырға тейеш тә!), шунда уҡ «Түрге яҡ күл» тип тә өҫтәп ҡуя. Бынан сығып, беҙ Мейәс буйы башҡорттары Түргеяҡты, йомшарта биреп, Түргәйәк тип йөрөткәндәр, тип әйтә алабыҙ. Ә шулай ҙа уның Түрге яҡ күл икәнен дә онотмағандар ҙа баһа. Афарин, шағирә, телдең нескәлеген тойоп ижад иткәнең өсөн!\nяҙыусы, филология фәндәре\nМәҡәләнең тулы вариантын журналдың 11-се (2020) һанында уҡығыҙ.


Салауат Юлаев проспекты Бөрө трактына тоташтырыласаҡ // Йәмғиәт | новости башинформ.рф\nСалауат Юлаев проспекты Бөрө трактына тоташтырыласаҡ\n13:39, 25 января 2012 Йәмғиәт\nӨфөлә Салауат Юлаев проспектының дауамы төҙөлә башлаясаҡ. Был турала ҡала хакимиәте башлығы Ирек Ялалов хәбәр итте.\nПроспекттың икенсе сиратының оҙонлоғо 7,5 километрға етәсәк. Ул Бөрө трактына тоташтырыласаҡ һәм башҡа урамдарҙағы транспорт йөкләнеше проспектҡа күсереләсәк. Төҙөлөштө биш йылда тамамлау планлаштырыла. Әгәр проект тормошҡа ашырылһа, Салауат Юлаев проспекты Рәсәйҙәге светофорҙар ҡуйылмаған иң оҙон урам буласаҡ.\nИрек Ялаловтың әйтеүенсә, Комсомол һәм Рәсәй урамдарын да етди реконструкция көтә. Улар һигеҙ һыҙатҡа тиклем киңәйтеләсәк, тротуарҙар һәм туҡталыштары төҙөкләндереләсәк. Һуңынан был урамдарға Октябрь проспектынан йәмәғәт транспорты маршруттарының бер өлөшөн күсереү планлаштырыла.\nТеги: юл, транспорт


«Киске Өфө» гәзитенең сайты - №31, 1 - 7 август, 2020 - Информационные страницы\n№31, 1 - 7 август, 2020\nБЕРҘӘМ ДӘҮЛӘТ ИМТИХАНЫ\nҮҘЕБЕҘҘЕКЕН ҺАЙЛА ҮҘЕБЕҘҘЕКЕН ҺАТЫП АЛ\nШулай ҙа йыш ҡына ауылда эш юҡ, аҡса юҡ, тигәнде ишетергә тура килә. Ә мин шуның киреһен әйтер инем: бөгөн ауылда ла үҙ эшеңде асырға һәм уны уңышлы алып барырға була. Бына әле мин йылҡысылыҡтан тыш, ҡорот ыҫлау эшен йәйелдерергә теләйем.\nбеҙҙе яратҡан дуҫтар\nУҠЫУ ЙОРТО ҺӘМ ГӘЗИТ\nБеҙҙең уҡыу йорто коллективына студенттарҙа башҡорт теленә һөйөү тәрбиәләү, тарихҡа ҡыҙыҡһыныу уятыу йәһәтенән "Киске Өфө"нөң әһәмиәте бик ҙур. Башҡорт теле, этнография, география буйынса диктанттар беҙҙә үтә.\nҠыпсаҡтарҙың башҡорт халҡы составына инеп киткән этник төркөмдәре араһында йылан-ҡыпсаҡтар ҙа бар, һәм улар, ҡыпсаҡтарҙың үҙаллы бер ҙур этник берләшмәһенә әйләнеп, айырым ырыу исемен алған.\nҡатын-ҡыҙҙың ҡырк сырағы\nМИН ЯҢҒЫҘ ҠАРАҒАС\nЯңғыҙ ҡарағасҡа оҡшатам. Хатта шулай итеп тоям да үҙемде. Тамырҙарым ныҡ, көслө минең. Өләсәйем шулай булды, унан әсәйем... Икеһе лә ҡара көс, сабырлыҡ, талғын аҡыл менән йәшәнеләр, балалар үҫтерҙеләр.\nӘле мин ҡолағым төбөндәге аҫтың тын алышын ишетәм, һулышын тоям. Әммә алабарман кейек бының менән генә сикләнмәне, бар булған оятын юғалтып, башыма уҡ барып менде лә, өҫтән ынтылып, күҙҙәремә ҡараны.\nҠУРСАУЛЫҠТА НИСӘ АЙЫУ?\nИке айыу эҙенә осраныҡ. Инә һәм ата айыу былар. Эре айыуҙар, табан яҫылығы 16 см-ҙан артығыраҡ. Парлашып йөрөгән айыуҙарға осрамауың хәйерле. Шуға күрә был тирәнән мөмкин тиклем тиҙерәк китергә тырышабыҙ.\nИРЕҢДЕ БАТША, ТИП ҺАНАҺАҢ ҮҘЕҢ ДӘ БАТШАБИКӘ БУЛЫРҺЫҢ\nБорондан ҡалған традицияларҙы хөрмәт итеп, хәлегеҙсә үтәргә кәрәк. Ҡыҙ йәшереү - йәш ғаиләне яман күҙҙән, яуыз көстәрҙән йәшереп, күҙ яҙлыҡтырыу маҡсатында килеп сыҡҡан йола.


Башҡортостанда тәүге пикселле шыршы ҡуйылды // Йәмғиәт | новости башинформ.рф\nБашҡортостанда тәүге пикселле шыршы ҡуйылды\n16:01, 5 декабря 2019 Йәмғиәт\nБашҡортостанда тәүге пикселле шыршы ҡуйылды Фото: Подслушано Кумертау\nБашҡортостанда тәүге пикселле шыршы ҡуйылды. Ул Күмертау ҡалаһының Ленин майҙанында тора.\nУрындағы халыҡ социаль селтәрҙә шыршының фотолары менән бүлешә. «Бәлки, фотола уның матурлығы бик күренмәйҙер, үҙем барып ҡараманым. Ләкин былтырғыһы миңә нығыраҡ оҡшай ине», «Быйыл шыршы һоҡланғыс, кәйефте күтәрә!», «Шыршылағы һыҙаттар ниңә кәрәк? Кешеләрҙең зауығы юҡ икәнен күренеп тора», «Шәп!», – тип яҙа Күмертауҙа йәшәүселәр.\nБынан алда «Башинформ» Башҡортостанда Яңы 2020 йылға пикселле шыршылар ҡуйыласағы тураһында хәбәр иткәйне. Иң бейек пикселле шыршы (32 метр) – Өфөнөң «Торатау» конгресс-холы янында. Ошондай урман ҡупшыҡайҙары Стәрлетамаҡта (24 метр), Октябрьскийҙа (18 метр), Сибайҙа (14 метр), Салауатта (18 метр), Ағиҙелдә (14 метр), Ишембайҙа (18 метр), Күмертауҙа (18 метр) һәм Нефтекамала (18 метр) ла була.\nБашҡортостан ҡалаларын юл өҫтөндәге иллюминациялар менән дә биҙәйҙәр. Муниципалитеттарҙа 600-ҙән ашыу балҡып торған арт-объект барлыҡҡа килә.


“Башҡорт телендә һөйләшәм” » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Мәҙәниәт һәм cәнғәт » “Башҡорт телендә һөйләшәм”\n“Башҡорт телендә һөйләшәм” 19.01.2018 // Мәҙәниәт һәм cәнғәт\nБүребай дөйөм урта белем биреү мәктәбендә Башҡорт теленә арналған ҙур сара уҙҙы. Ҡайһы бер бәйгеләр, конкурстар алдан уҡ башланғайны. “Башҡорт әҫәрҙәренә иллюстрациялар”, “Иң күп биш алған уҡыусы”, “Иң күп биш алыусы класс”, “Аҡмулланың шиғырҙарын оҫта һөйләүсе”, “Туған телем – гүзәл гөлөм” һымаҡ иншалар конкурсы – шуға асыҡ миҫал.\nУнда районыбыҙҙың арҙаҡлы шәхестәре – Рәсәйҙең һәм Башҡортостандың халыҡ артисы Хөрмәтулла Үтәшев, Хәйбулла районы башҡорттары ҡоролтайы етәксеһе Ғәни Бикбаев, Бүребай ауылы ағинәйҙәре, яҡташ шағирәләребеҙ – Фәриғә Күсәкова, Әнүзә Гәрәева, Рәүилә Ишемғолова, Аҡъяр тыуған яҡты өйрәнеү музейы директоры Рәзилә Байғусҡарованың ҡатнашыуы кисәгә күркәмлек өҫтәне.\n“Ағинәйҙәр” клубы инәйҙәренең уҡыусыларҙы мәктәптә үк ҡаршы алыуына нисек шатланмаҫҡа! Көндөң беренсе яртыһында 5-9-сы кластар өсөн – “Зәки – Башҡортостан терәге” исемле хәтер кисәһе, ә 1 – 4-се кластар өсөн “Башҡорт милли уйындары” тигән асыҡ дәрес уҙғарылды. Бүребай ауылынан ағинәйҙәр “Бәпес ебе” йолаһын күрһәтте. Шулай уҡ балалар “Башҡорт телендә һөйләшәм, башҡорт телендә яҙам” тигән темаға диктант яҙҙы. Улар араһында бүтән милләт вәкилдәрен күреү сараға ҙур мәртәбә өҫтәне.\nАртабан саҡырылған ҡунаҡтар һәм мәктәп уҡыусылары яҡташ шағирәләр менән осрашыуға ашыҡты. Тамашасылар Фәриғә Күсәкованың, Әнүзә Гәрәеваның, Рәүилә Ишемғолованың күңелдәргә үтеп инерлек ижад емештәрен тыңлап кинәнде. Ҡыҙҙар һәм малайҙар һәр береһенең тормош юлдары һәм ижад серҙәре менән ҡыҙыҡһынды, шуға бәйле һорауҙар бирҙе. Яуап һүҙе итеп мәктәптең “Алтын ҡаурый” түңәрәгенә йөрөгән уҡыусылар – Айгөл Аҡҡусҡарова менән Регина Байғужина үҙҙәре яҙған шиғырҙарҙы һөйләп ишеттерҙе.\nТәнәфес ваҡытында “Башҡорт телендә һөйләшәм”, “Яратам һине, Башҡортостан” ише флешмоб күрһәтелде, башҡорт милли уйын ҡоралдарынан күргәҙмә ойошторолдо.\nТөштән һуң барыһы ла тамашасы залына йыйылды. Аҙна һуҙымында иң күп биш алыусы булып 4-се “б” класы уҡыусыһы Зарина Айдашева һәм 6-сы “а” класы уҡыусыһы Аида Рәхмәтова танылды. Шулай уҡ иншалар бәйгеһендә һынатмаусылар, “Башҡорт әҫәрҙәренә иллюстрациялар” конкурсында еңеүсе кластар ҙа билдәләнде. Уларға маҡтау грамоталары, дәртләндереү приздары тапшырылды. Аҡмулланың шиғырҙарын ятлауҙа алдынғылыҡты бирмәгән Әминә Вәлиева яҡташ шағирәбеҙ Фәриғә Күсәкова ҡулынан грамота алһа, бер хатаһыҙ диктант яҙыусы милләттәштәребеҙ Нәжиә Жуламанова һәм Шәүрә Бүләкова Хөрмәтулла Үтәшевтең ҡулынан Маҡтау ҡағыҙы алыуға иреште. Ошо ҡотлауҙар, бүләкләүҙәр һәммәһе лә башҡорт йыр-бейеүҙәре менән һуғарылып барҙы. Сараны йомғаҡлап бөтәһе бергә “Башҡорт телендә һөйләшәм” йырын башҡарҙы.\nЙәш быуынды милли рухта тәрбиәләүгә йүнәлтелгән бындай саралар һәр кемгә оҡшай.\nАвтор: Лилиә ГӘРӘЕВА.


Икеләтә килгән байрам\nБөйөк Еңеүҙең 70 йыллығын ҡаршылағанда Әбйәлил районының Асҡар ауылында йәшәүсе замандашыбыҙ ҙа күркәм юбилейын билдәләй. Ул - Еңеү Әхмәтйәнов.\nУҙаман бынан 70 йыл элек ишле ғаиләлә алтынсы бала булып донъяға килгән. Яңғырауыҡлы, тәрән мәғәнәле исемде уға Бөйөк Ватан һуғышынан әйләнеп ҡайтҡан атаһы ҡуша. Оло байрамдың ҡәҙерен, башҡорттарҙың яугир халыҡ булыуын күҙ уңында тотопмо, миңә ҡыҫҡа һәм ғорур исем ҡушҡандарҙыр, ти Еңеү Шакирйән улы. Исеменә күрә есеме. Еңеү Шакирйән улы урта мәктәпте тамамлағас хеҙмәт юлын тыуған ауылы Амангилделә клуб мөдире вазифаһында башлай. Оҙаҡ йылдар Әбйәлил районының мәҙәниәт бүлеген етәкләй. Йәмәғәт һәм мәҙәниәт эштәрендә әүҙемлек күрһәткән уҙаман Хеҙмәт ветераны исемен йөрөтә.\nЕңеү Әхмәтйәнов, хеҙмәт ветераны: «Әллә миңә бөтәһе лә ул исемдән генә икән ул. Аллаһы Тәғәләнең ярҙамы менән бәлки, мин эшемдә һәр ваҡыт та, берәүҙән дә артта ҡалманым. Эшләгән урынымда дүрт министр ҡулында эшләнем, дүртеһендә лә мине ихтирам иттеләр. Мин уларҙы ихтирам иттем. Минең районда ла пенсияға сыҡҡанса, эшем барғас минең йөҙ ҙә яҡты булды, нимә әйтәм шул һүҙем үтте, маҡсатым да шул»


ОЛО ЮБИЛЕЙҒА ӘҘЕРЛӘНӘБЕҘ\nТемәс—Башҡортостан Автономияһының бишеге. Тап 2019 йылда ошо тарихи ваҡиғаның иғлан ителеүенә теүәл 100 йыл тула. Билдәле, юбилейға төрлө яҡтарҙан дәрәжәле, алдынғы ҡарашлы күп һанлы ҡунаҡтар ашҡынып киләсәк. Улар алдында йөҙөбөҙ ҡыҙармаһын өсөн нимәләр эшләргә? Йорттарыбыҙҙы, урамдарҙы, ауылыбыҙҙы, тирә-яҡ мөхитте нисек итеп үҙгәртергә, бөтә ауыл халҡын нисек итеп изге эшкә ылыҡтырырға?.. Дөрөҫ, яңғыҙ ҡарға яҙ килтермәй, хужаларҙың ҡушыуы буйынса бөтә пландар ҙа тиҙ генә тормошҡа ашып бармай шул. Бөтә ауыл халҡы ихласлап тотонғанда ғына эштәр уңышлы буласаҡ!\nЭйе, йәшәгән заманыбыҙ еңелдән түгел. Санкциялар көсәйә, хаҡтар арта, ярлылар күбәйә, халыҡ бөлә, эш хаҡтары кәмей, премиялар юғалды, эш урындары ябыла... Киләсәктә нимә булыр? Борсолорға урын күп. Көрсөккә килеп индек, үтер әле тип көтөп ятып булмай. Тормош ниндәй генә ҡатмарлы булһа ла дауам итә, әгәр берҙәм эшләһәк, ауырлыҡтар кәртә була алмаҫ. Әлбиттә, 100 йыллыҡҡа Хөкүмәт аҡса бүлә, әммә ул ҙур күләмдә булмаясаҡ. Шуға ла ауылды төҙөкләндереү үҙебеҙҙең иңгә төшәсәк.\nЭйе, заманға һылтанып бошоноп ҡына ултырып булмай. Һөйөнөстәребеҙ ҙә бар бит әле. Темәстә дәртле, эшһөйәр, намыҫлы 17 төрлө милләт вәкиле дуҫ һәм татыу йәшәй—был үҙе бер ҙур байлыҡ! Ауылда дәүләт ҡарамағындағы 22 тырыш, берҙәм хеҙмәт коллективы эшләй. 7 төр йәмғиәт ойошмаһы («Атайсал», «Ағинәйҙәр», «Аҡһаҡалдар», Ауыл ҡоро, Ветерандар Советы һ.б) йәштәр һәм халыҡ араһында тәрбиәүи һәм өгөт-нәсихәт, аңлатыу эштәре алып бара.\nАҙнаһына ике мәртәбә Темәс баҙары төрлө яҡтарҙан килгән сауҙагәрҙәрҙе йыя. Ауылда эреле-ваҡлы 36 магазин туҡтауһыҙ эшләй. 27 урында таҡта бысыусы пилорама гөрләй. 10 урында тау-таш соҡоп ҡиммәтле таштарҙы Европа илдәренә оҙатабыҙ. Ауылда йылҡысылыҡ менән шөғөлләнгән 13 эшҡыуар йәшәй. 4 фермер игенселек, малсылыҡ буйынса Грант алып, үҙ эштәрен тырышып алға алып бара. 2 эшҡыуар баҡсасылыҡ буйынса махсус шөғөлләнә. 4 урында аяҡ һәм өҫ кейемдәрен ремонтлаусы оҫтаханалар, бөҙрәханалар халыҡҡа хеҙмәт итә. Юридик ярҙам күрһәтеүсе һәм тиҙ арала аҡса биреүсе бүлмәләр ҙә үҙ ишектәрен асты.\nТемәстә Башҡортостан Республикаһының 100 йыллыҡ юбилейена әҙерлек эштәре башланды ла инде. Күп йыллыҡ тарихы булған, данлы ауылыбыҙ тураһында бай мәғлүмәт тупланған ҙур күләмле Темәс энциклопедияһы донъя күрәсәк! Был ауыл халҡы өсөн ҙур һөйөнөслө алтын ҡомартҡы!\n2015 йылдың 3 октябрендә Темәстә республика кимәлендә башҡорт атына бағышланған этнофестиваль ойошторолғайны. Был байрам халыҡҡа бик оҡшаны. Ауыл администрацияһы, депутаттар халыҡтан ҡултамғалар йыйып, Темәс янында ипподром төҙөүҙе һорап район хакимиәте башлығы И.Х.Ситдыҡовҡа мөрәжәғәт итте. Ул, ауылыбыҙҙың патриоты булараҡ, был эшкә ҙур ихласлыҡ менән фатиха бирҙе. Баймаҡ-Өфө трассаһы үткән юл буйында төҙөлөш эшен башлап та ебәрҙеләр. Илшат Хәмит улының тәҡдиме буйынса артабан да Темәстә ҙур төҙөлөш эштәре планлаштырыла. Элекке Темәс йәрминкәһе, хәҙерге баҙар урыны бөгөнгө талаптарға тап килмәй, ауыл уртаһындағы оло юлды ҡаплап тора, тарихи-мәҙәни үҙәк төҙөүгә ҡыйынлыҡтар тыуҙыра. Киләсәктә баҙар иркен, тыныс урынға күсәсәк. Үҙәк юлдан Темәскә ингән ерҙә, элекке совхоз гаражының урыны, 3 гектарҙай майҙан ауылдың ҡотон алып тора. Әлбиттә, заманында совхоздың «йоморо баш» хужалары ул ерҙе осһоҙ хаҡҡа һатҡайны. Ул урында бер ниндәй төҙөлөш эштәре алып барманылар, киреһенсә туҙҙырҙылар, емерҙеләр. Майҙансыҡты ла кире халыҡ файҙаһына ҡайтарыу бик зарур эш. Заманында совхоздың ашханаһын да ҡулға ҡул бирешеп «осорғайнылар», ауылдашыбыҙ Илшат Хәмит улының тырышлығы һөҙөмтәһендә бөгөнгө көндә «Арғымаҡ» ашханаһы халыҡ файҙаһына эшләп тора.\nЭлекке Темәс урман хужалығының ике ҡатлы балалар баҡсаһы йорто 20 йылдан ашыу етемһерәп торған булһа, ул да халыҡ файҙаһына тиҙҙән үҙ ишектәрен асасаҡ. Ауыл уртаһында ҡалған Темәс урман хужалығының гараж-складтары, пилорама урындары, 5 гектарҙай майҙан ауылдың бәҫен төшөрә. Артабан был урындар барыһы ла район хакимиәте башлығының төҙөкләндереү буйынса эш планына индерелгән. Киләсәктә ауыл халҡының берҙәм тырышлығы һөҙөмтәһендә ул да үҙ төҫөн алыр. 2017 йыл Экология йылы булараҡ ауылдың тирә яғы, Шырҙы, Талашты, Һаҡмар йылғалары буйы тәртипкә килтерелеп, яңы күперле, баҫмалы булырбыҙ тип ышанабыҙ. Ауылға яҡын тарихи урындар ҙа иғтибарһыҙ ҡалмаҫ. Билдәле булыуынса, Шырҙы йылғаһы буйында 1919 йылдың 18 февралендә З.Вәлиди етәкселегендә башҡорт ғәскәре ҡыҙылдар яғына күсә. Был ваҡиғаны һәр яугир ауыр кисерә. Үҙенең «Хәтирәләр» китабында яҙыуынса, З.Вәлиди үҙе лә күҙ йәштәрен түгә. Ҡыҙылдар яғына күсергә теләмәгән ҡайһы бер командирҙар үҙ отрядтарын эйәртеп, Ҡорғо Әбей тауы аша үтеп Индия яғына, ә Fәлимйән Таған Ҡытайға сығып китә. Ошо ваҡиғаны мәңгеләштереү өсөн был урынға стела ҡуйып, 100 йыллыҡҡа хәрби реконструкция үткәрһәк, йәш быуынды патриотик рухта тәрбиәләүҙә ҙур йүнәлеш булыр ине.\nС.F.Вәлиев, РФ-ның мәғариф отличнигы, БР-ҙың атҡаҙанған уҡытыусыһы, хеҙмәт ветераны, «Атайсал» клубы рәйесе.


Рөстәм Хәмитов етәкселегендәге Башҡортостан делегацияһы «Сочи-2018» Рәсәй инвестиция форумында ҡатнаша\nБашҡортостан Башлығы Рөстәм Хәмитов етәкселегендәге республика делегацияһы «Сочи-2018» Рәсәй инвестиция форумында ҡатнаша.\nРеспублика етәксеһе форумдың «Төбәктәргә инвестициялар – киләсәккә инвестициялар» исемле пленар ултырышында һәм Рәсәй Федерацияһы Хөкүмәте Рәйесе Дмитрий Медведевтың төбәк башлыҡтары менән осрашыуында ҡатнаша. Шулай уҡ ул моноҡалаларҙа йылдам социаль-иҡтисади үҫеш биләмәләрен булдырыу темаһына доклад менән сығыш яһай.\nФорум барышында ҡеүәтле компаниялар һәм сәнәғәт предприятиелары менән инвестиция килешеүҙәргә, шулай уҡ ил төбәктәре һәм коммерцияға ҡарамаған ойошмалар менән хеҙмәттәшлек тураһында килешеүҙәргә ҡул ҡуйыу ҡаралған.\nДелегация эшлекле осрашыуҙар, төбәктәрҙе социаль-иҡтисади үҫтереү, ил төбәктәренең инвестиция мөхитен яҡшыртыу, төбәк ҡаҙнаһын булдырыу, дәүләт-шәхси партнерлыҡ механизмдарын ҡулланыу, бәләкәй һәм урта эшҡыуарлыҡҡа ярҙам итеү кеүек мәсьәләләргә арналған түңәрәк өҫтәлдәрҙә ҡатнашасаҡ.\nФорумда Башҡортостан төбәктең иҡтисади үҫешенә арналған экспозиция тәҡдим итә.\nРәсәйҙең «Сочи» инвестиция форумы – ил төбәктәренең инвестиция мөмкинлектәрен үҫтереү өсөн майҙансыҡ булып һанала. Форум Рәсәй Хөкүмәте ярҙамында йыл һайын уҙғарыла.\nБыйылғы форумдың төп темаһы – «Киләсәк образын формалаштырыу». Программа «Яңы төбәк сәйәсәте: идара итеүҙе камиллаштырыу», «Төбәктәрҙә эшҡыуарлыҡ. Яңы импульс өҫтәү» һәм «Йәшәү сифатын яҡшыртыу» тигән өс блоктан тора. Ғәҙәттәгесә, форумда федераль власть органдары етәкселәре, төбәк башлыҡтары, ҙур компания вәкилдәре, билдәле белгестәр ҡатнаша.


23 августа төбәктә һауа температураһы 32 градусҡаса күтәреләсәк // Йәмғиәт | новости башинформ.рф\n10:36, 22 августа 2017 Йәмғиәт\n23 августа төбәктә һауа температураһы 32 градусҡаса күтәреләсәк Фото: «Башинформ» мәғлүмәт агентлығы\nӨФӨ, 2017 йыл, 22 август. /«Башинформ» мәғлүмәт агентлығы, Гөлфиә Акулова/.\nБашҡортостан гидрометеорология һәм тирә-яҡ мөхит мониторингы идаралығы мәғлүмәттәренә ярашлы, шаршамбы, 23 августа, республика буйлап ҡоро һәм болотһоҙ, яуым-төшөмһөҙ һауа торошо көтөлә. Ел көнсығыштан, көньяҡ-көнсығыштан талғын, көндөҙ көсәйеүсән. Һауа температураһы төндә 14-16 градус тәшкил итәсәк, көндөҙ термометр бағанаһы 30-32 градусҡаса күтәреләсәк.


Ҡолошбай — Башҡорт Википедияһы\n↘63 кеше (2010)\n75 236 870 006\n75 636 470 121\nҠолошбай (рус. Кулужбаева) — Рәсәй Федерацияһы Силәбе өлкәһе Ҡоншаҡ районы ауылы. Үрәкүл ауыл биләмәһе составына керә.\nТәүге тапҡыр 1790 йылда телгә алына. Революцияға тиклем Ҡолошбай ауылы Ырымбур губернаһы Силәбе өйәҙе Оло Ҡатай улусы составында була.\n- 182 206 -\nhttps://ba.wikipedia.org/w/index.php?title=Ҡолошбай&oldid=1060451 ҡабул ителгән


«Ул йылдар мәңгегә хәтерҙә»\n6 Май 2020, 12:35\nЖурналыбыҙ редакцияһы Башҡортостан Ҡатын-ҡыҙҙар союзы менән берлектә Бөйөк Ватан һуғышында Еңеүҙең 75 йыллығына арналған «Һуғыш – ҡатын-ҡыҙ яҙмышында» тигән яҙмалар конкурсы иғлан иткәйне. Уҡыусыларыбыҙ иғтибарына Ҡалтасы районы Күсәш ауылы китапханасыһы Инесса Миңнуллина ебәргән яҙмаларҙан өҙөктәр тәҡдим итәбеҙ. Инесса Хәмит ҡыҙы дәһшәтле осор шаһиттары булған ауыл инәйҙәренең хәтирәләрен яҙып алып, уны йәш быуынға еткереүҙе маҡсат иткән. Тыл ветерандары – 89 йәшлек Сания инәй Фәррәхова менән 85 йәшлек Әлфиә инәй Мөбәрәкованың һөйләгәндәрендә нескә иңдәренә ҙур йөк һалып, Бөйөк Еңеүҙе яҡынайтҡан үҫмер балаларҙың яҙмышы, уларҙың ауыр, фиҙакәр дәүерҙе нисек иҫтәрендә ҡалдырыуы сағыла.\nТыныс тормош ҡәҙерле\nУл йылдар мәңгегә хәтерҙә. Ауылдан фронтҡа тәүге китеүселәрҙе яҡшы хәтерләйем. Ғәлләм бабай Нуретдиновты оҙатыуыбыҙ һаман күҙ алдында. Ураҡ өҫтө ине, баҫыуҙан эшләп ҡайтты ла мунса ла инеп тора алманы, һуғышҡа алып киттеләр. Беренсе булып оҙатылған ауылдаштарҙың береһе лә әйләнеп ҡайтманы.\n...Һуғыш барыбыҙҙы ла аслыҡтан интектерҙе. Яҙға сыҡҡас, ҡаҡы, йыуа, ҡуҙғалаҡ, кесерткән, балтырған, серегән бәрәңге, унан бәрәңге япрағы, сөгөлдөр япрағы ашай инек. Яҡындағы рус ауылдары Сосновка, Братовщинаға барып, көнө буйы баҡса ҡаҙыһаң, ике кило бәрәңге бирәләр. Шуны алып ҡайтабыҙ ҙа сәсәбеҙ. Икенсе көндә тағы шулай эшләп, орлоҡ алып ҡайтып ултыртабыҙ – көндәгеһен көн дә тупраҡҡа һала барабыҙ. Бик күп ауылдаштар шулай йөрөнө.\nКүсәштә өйҙәр бик тығыҙ урынлашҡанлыҡтан, баҡсалар ҙа бәләкәй булды. Эргәләге рус ауылдарында баҡсалар иркен, шунлыҡтан запастары бар. Баҡсаның ҙурлығына ҡарап, көҙ көнө, ат арбаһына тейәп, дәүләткә бәрәңге тапшыраһың. Тағы ла 45 кило ит, 112 йомортҡа, 3 һарыҡ тиреһе, йөн, һыйырың булһа, 12 кило май бирәһең. Былар – йыл һайын үтәләһе бурыс. Ул бурысты һуғыш башланғансы ла бирә торғайныҡ, Сталин үлгәс кенә туҡтатылды.\nҺыйырыбыҙ көтөүгә сыҡҡас та зыянланы. Страховка аҡсаһына кәзә алдыҡ. Көҙ еткәс, ит бурысы өсөн кәзәбеҙҙе алып киттеләр.\nҺуғыш ваҡытында колхозда бик күп йылҡы малы бар ине. Ни эшләптер бер тайҙы сиғандарҙың атына алмаштырғандар. Уныһы ҡорсаңғылы булып сыҡҡан. Шунан аттар сирләп үлә башланы. Йылҡы ҡараусылар үләкһә ташларға барғанда арттарынан ауыл халҡы эйәргән, итен сабып алып ҡалырға. Сирле ат ите ашап, байтаҡ кеше ауырыны, ҡайһылары еңеләйеп тә ҡалды.\nКүптәр аслыҡтан шешенде. Гәрә йылғаһы төбөндә ҙур баҡалар бар ине. Тышҡы ҡабығы баҡыр һымаҡ төҫтә һәм шулай уҡ ҡаты булғанға, уларҙы баҡырсаҡ баҡалар тип атай торғайнылар. Йылғаның теге яғынан Аҡтуған, Семәнкә ауылынан киләләр, был яҡтан – беҙҙең ауыл кешеләре. Баҡаларҙы һөҙөп алалар да биҙрәгә йыялар. Аҫтына таған яһап, ут яғалар. Йылы һыуҙа баҡаның баҡыр һымаҡ ҡаты тышы асыла. Эсенән баҡаны алалар ҙа, йыуып, биҙрә төбөнә һалып, ҡурып ашайҙар.\nБарыбыҙ ҙа тырышып колхозда эшләнек – балалар ҙа, ҡарттар ҙа. Орлоҡто биштәрләп алып ҡайтабыҙ, биштәрләп баҫыуға сығарабыҙ. Апрель айында, сәсеү алдынан, Рәжибә, Мәғәвиә, Тәүфиҡ менән Яңауылға орлоҡ артынан барып, ялан тәпәй ҡайтыуыбыҙҙы һис онотмаҫмын. Киткәндә аяҡта сабата бар ине, бара-бара ул таралды, бауы ғына ҡалды. Иҫәнбайға яҡынлашҡас, ҡояш байыны, туңдыра башланы. Запас ойоҡбаштарҙы кейҙек, ҡайта-ҡайта ул да тишелеп тарҡалды. Ауылға еткәс, теҙҙән боҙло һыуға инеп, йылғаны сыҡтыҡ...\n1943 йылда сәсеүҙән алып утауға саҡлы ямғыр күҙе төшмәне, ҡоролоҡ булды. Ергә яланаяҡ баҫһаң, табан бешә ине. Ямғыр килә лә китә, килә лә китә, яумай. Аптырап, Балтас районы Түсебай ауылында йәшәгән муллаға барғандар. Ул: «Ямғыр яумаҫ, сөнки изгеләрҙән булған бер бәндәне һеҙ йыумайынса күмгәнһегеҙ», – тигән.\nЫсынлап та, ауылда бер Алла бәндәһе – шәлдәр ябынып, бүрек кейеп, ауылдар буйлап һоранып йөрөгән Ғилмикамал әбей бар ине. Ул янғын һүндереү өйөндә йән бирҙе, йоҡларға кергән дә шунда үлгән килеш таптылар. Март айында булды был хәл. Әбей үҙ өйөндә яңғыҙ йәшәй ине, туғандары таралышып бөткән. Уны тура зыяратҡа алып ҡайтҡандар ҙа ҡәбергә тәгәрәтеп кенә төшөргәндәр. Арҡаһындағы биштәре, кейгән бейәләйҙәре, кейемдәре менән күмеп тә ҡуйғандар.\nМулла шулай тип әйткәс, июнь айында утауҙа йөрөүсе ҡатындар үҙ-ара һөйләшкән һәм әбейҙе кире соҡоп алып, йыуып, яңынан ерләргә ҡарар иткән. Ауылдың Ҡобора, Сәлимә, Зарифә, Мәрғүбә тигән ҡатындары, мәйетте ҡәберҙән бау менән алдылар ҙа зыярат янында сисендереп, ҡайын япраҡтары менән йыуҙылар. Кобра әбей ике киндер кәфенлек алып килгәйне, Хәмитйән Вәлиев ләхет алып бирҙе. Шунан Ғилмикамал әбейҙең мәйетен кәфенлеккә төрҙөләр ҙә ләхет ағастарына һалып ерләнеләр. Кейемдәрен йыуып, ҡәбер янына соҡор ҡаҙып, шунда күмеп ҡуйҙылар. Доғалар уҡып, хәйергә аҡса ла тараттылар. Әбейҙең биштәрендә үҙенең аҡсалары да булған. Ул ваҡытта ҡыҙыл утыҙлыҡ аҡса бар ине, миңә шул эләкте.\nТып-тыныс ҡояшлы көн ине, ҡайҙан болоттар килеп сыҡҡандыр, өйгә саҡ инеп өлгөрҙөк, ямғыр ҡоя башланы. Донъяны баҫып, ике көн яуҙы. Унан һуң ямғырҙар тағы ла булып торҙо, тәбиғәт иркен тын алып ҡалды.\nБыл изгелекте эшләгән әбейҙәрҙең дә, Ғилмикамал әбейҙең урындары оҗмахта булһын. Бөгөнгө йәштәргә шуны әйтәм: тыныс тормоштоң ҡәҙерен белеп йәшәгеҙ, беҙ күргән афәттәрҙе күрмәгеҙ!


Бөйөк Еңеүгә – 75 йыл | ГТРК «Башкортостан» — Новости Уфы и РБ\n11 мая 2020 — 18:59 ГТРК «Башкортостан»\nБөтә ил Бөйөк Ватан һуғышы тамамланыуҙың 75 йыллығын билдәләне. Пандемия сәбәпле Еңеү көнө быйыл үҙенсәлекле форматта үтте. Ветерандар йәшәгән йорттар янында парадтар, онлайн-форматта “Үлемһеҙ полк” акцияһы, балкондарҙа музыкаль флешмоб.\nҺәм легендар комдив Миңлеғәле Шайморатовтың Рәсәй Геройы йондоҙо – Башҡортостанға ҡайтты. Ниһәйәт, 72 йылдан һуң тарихи ғәҙеллек тантана итте. 112-се Башҡорт атлы дивизияһы командиры, генерал-майор Миңлеғәле Шайморатовтың Рәсәй Геройы йондоҙо Башҡортостанда.\nЮғары награданы Өфө аэропортында ҡаршы алғандан һуң, хәрби техника оҙатыуында баш ҡала урамдары буйлап үтеп, Совет майҙанында тантаналы рәүештә республика башлығы Радий Хәбиров ҡабул итте. Артабан “Алтын йондоҙ”ҙо Радий Хәбиров шәхсән үҙе Республика Милли музейына алып барып, мәңгелек һаҡлауға тапшырҙы.\nШулай уҡ, төбәк башлығы Еңеү паркында Советтар союзы геройҙары һәм тыл хеҙмәтсәндәре һәйкәлдәренә сәскә һалыу тантанаһында ҡатнашты. Башҡортостандың башҡа район-ҡалаларында ла Еңеүҙҙең 75 йыллығына арналған саралар үтте.\nБаймаҡта ла һуғыш йылдарындағы хәрби техника менән ҡала буйлап үтеп, Бөйөк Ватан һуғышы ветерандарын йорттары янына барып ҡотланылар. Ә Ҡариҙел урамдарында легендар Т-34 танкын күрергә мөмкин ине. Ишембай районы Урман-Бишҡаҙаҡ ауылында йәшәүсе “Үлемһеҙ полк” акцияһын ойошторған.\nУл газель автомобиленә яҡташ фронтовиктарының фоторәсемдәрен, флагтар урынлаштырып, музыка уйнатып бөтә ауыл буйлап йөрөп сыҡҡан. Әйткәндәй, быйыл “Үлемһеҙ полк” акцияһы үҙенсәлекле форматта үтте. Пандемия сәбәпле ул инернет киңлектәренә күсте.\nТеләгән һәр кем Бөйөк Ватан һуғышында ҡатнашҡан атай-олатайҙарының рәсемдәрен һәм улар тураһындағы мәғлүмәтте махсус сайтҡа урынлаштыра алды. Ә ҡайһы берәүҙәр фронтовиктарҙың фотоларын йорттарҙың тәҙрәләренә лә ҡуйҙы. Шулай уҡ, балкондарғы сығып, Өфөнөң күп ҡатлы йорттарында йәшәүселәр бергәләшеп, Еңеү көнөнә арналған йырҙар башҡарҙы.\nМузыкаль флешмоб ветерандар йәшәгән йорттарҙың ишек алдында ла ойошторолдо. Махсус улар өсөн генә ҡуйылған концертты өлкәндәр тәҙрәләре аша күҙәтте. Бөйөк Ватан һуғышы ветераны Рәсим Зөлҡәрнәевтың күкрәге тулы орден-миҙалдар. Вариҫтары хәүфһеҙлек сараларын күҙәтеп, уны ҡотлап үттеләр.\nӘлбиттә, быйылғы Еңеү көнө башҡаларынан айырылып торҙо. 75 йылға тәүге тапҡыр ветерандар бергә йыйылманы. Шулай ҙа, замандаштарыбыҙ ҡулынан килгәнсә, беҙгә үҙ ғүмерҙәрен аямай тыныс күк йөҙө бүләк иткән ҡаһармандарға, тыл хеҙмәтсәндәренә ихтирам һәм оло хөрмәт күрһәтте.


Спортһыҙ – донъя йәмһеҙ! | Йәншишмә\nСпортһыҙ – донъя йәмһеҙ!\nНаписал в 12 октября 2018, 11:47\nМәктәптең көслө йәш спортсылары Сыңғыҙ Иҙрисов, Ильяс Юлбарыҫов, Айҙар Рахманғолов, Алһыу Шәйхулова, Наҙгөл Рахманғолова, Гөлназ Юлбарыҫова, Артур Дәүләтшин һәм Булат Абдуллин.\nЖәлил Кейекбаев исемендәге Сәйетбаба мәктәбе коллективы тормошондағы бер яңылыҡ хаҡында быйыл йәй башында ғына ишетеп ҡалғайным. Баҡтиһәң, иң ҙур башҡорт ауылындағы уҡыу йорто бынан өс йыл элек «Сәләмәт быуын – көслө төбәк» тигән федераль программаға эләккән икән. Шул тәжрибә нигеҙендә бында 2016 йылда спорт синыфы асылған.\n«Саф һауала сәләмәтлегебеҙҙе нығытабыҙ!» – тиҙәр өсөнсө спорт синыфының малай һәм ҡыҙҙары.\n– Был һынауҙы үткәреү өсөн беренсе синыфты һайлағайныҡ, быйыл инде улар өсөнсөлә уҡып йөрөй, – тип һөйләй физкультура уҡытыусыһы, бер үк ваҡытта тормош хәүефһеҙлеге нигеҙҙәре фәненән дә балаларға белем биргән Шәһит Мөхәмәтулла улы Мөхәмәҙиев. – Ошо спорт синыфын үҙем етәкләйем. Яңы методикаға ярашлы, уларҙа физкультура дәресе көн һайын инә. Хәҙер балалар ҙа шундай уҡыу йөкләмәһенә күнегеп бөттө. Программаһын да үҙебеҙ төҙөнөк. Өсөнсөләр физкультураны һәм спортты бик тә ярата. Матур көндәрҙә уларҙы тышҡа саф һауаға алып сығам. Балалар йүгерергә, мини-футбол уйнарға шәп. Ҡышын күберәк саңғыла йөрөйбөҙ. Бына бөгөн көн аяҙ, шуға командаларға бүленеп, эстафетала көс һынашасаҡтар. Был ярышта ҡатнашыу улар өсөн бик тә ҡыҙыҡлы.\n– Дөйөм алғанда, тәжрибә үҙен аҡлаймы һуң?\n– Иң мөһиме – кесе йәштәге мәктәп балалары яҡшы физик тәрбиә ала. Саф һауала күп шөғөлләнгәс, көҙөн, ҡышын һалҡын тейҙереп бармайҙар. Айына бер тапҡыр район үҙәгендәге физкультура-спорт комплексындағы бассейнға йөрөйбөҙ. Тәүҙә ҡайһы берәүҙәре һыуға төшөргә ҡурҡыңҡырай ине, хәҙер инструкторҙар ярҙамында йөҙөргә лә өйрәнделәр. Шунан ГТО нормативын тапшырғанда беҙҙекеләр күрһәткән һөҙөмтәләре буйынса хатта дүртенсе-бишенсе синыфтарҙы уҙып китә. Дөрөҫ, һәр кемдән дә спортсы тәрбиәләп булмай. Әммә араларында көслө малай һәм ҡыҙҙар бар. Мин өмөтлө йәш атлеттарҙан Даян Шәйхулов, Алина Дәүләтшина, Аяз Хужәхмәтов, Илнар Ғәлин һәм Азалиә Иҙрисоваларҙы телгә алып үтер инем. Уларҙың түштәрендә ГТО-ның алтын һәм көмөш билдәләре балҡый. Спорт синыфында һәр кемдең матур формаһы бар. Үҙ мөмкинлегенән сығып, ата-әсәләре балаларына ботинкалы саңғы һатып алып бирергә тырыша. Беҙҙә үткәрелгән тәжрибәнең файҙаһын тағы шунда күрәм, физик культура мәктәп тормошона нығыраҡ үтеп инә, балалар менән бергә уларҙың яҡын кешеләре лә сәләмәт йәшәү рәүешенә тартыла.\nБыл спорт синыфының Сәйетбаба мәктәбендә асылыуы бер ҙә юҡҡа түгелдер. Сөнки бай тарихлы уҡыу йортонда электән балалар һәм үҫмерҙәр араһында спортты үҫтереүгә, физик тәрбиәне яҡшыртыуға иғтибар ҙур. Шуға йәш атлеттарҙан һәм уйынсыларҙан торған команда район кимәлендәге ярыштарҙа гел призлы урындар яулай. Беҙ килгән көн директорҙың тәрбиәүи эштәр буйынса урынбаҫары Зилә Хөрмәт ҡыҙы Иҙрисова Красноусолда үткәрелгән көҙгө кроста үҙ төркөмдәрендә I – III урындарҙы алған Артур Дәүләтшин, Айҙар Рахманғолов һәм Гөлназ Юлбарыҫоваларға Маҡтау ҡағыҙҙарын тапшырҙы.\n– Был ярыштарҙа ла беҙҙекеләр мәктәптең данын уңышлы яҡланы, – ти юғары категориялы физкультура уҡытыусыһы Илнур Ринат улы Шәйәхмәтов. – Быйыл бишенсе синыфта һабаҡ алған Артур менән Айҙар унда 500 метрға йүгерҙе, ә етенсенән Гөлназ 1 мең метрлыҡ арала уҙышты. Уның синыфташы Сыңғыҙ Иҙрисов уҙған уҡыу йылында район спартакиадаһында беренсе урынды яулауға ирешкәйне. Тағы беҙҙең быйылғы унынсы синыфта спорт менән дуҫлашҡан үҫмер ҡыҙ һәм малайҙар күп кенә. Улар араһынан Булат Абдуллин, Ильяс Юлбарыҫов, Алһыу Шәйхулова һәм Наҙгөл Рахманғоловалар район ярыштарында һәр стартта тиерлек еңеүселәр сафын тулыландыра.\nБалаларға физик тәрбиә биргән уҡытыусылар үҙҙәренең тәҡдимдәрен дә еткермәй ҡалманы.\n– Спорт синыфын асыу буйынса тәжрибәне беҙҙә үткәреүҙәре яҡшы, тик шул эште яңы баҫҡысҡа күтәреү өсөн мәктәптең спорт базаһы ярлыраҡ, – тип үҙ борсолоуын белдерҙе Шәһит Мөхәмәҙиев. – Спорт залына капиталь ремонт үткәрелгәне юҡ. Тәҙрәләре иҫке, йылытыу системаһы ла унда йүнләп көйләнмәгән, шуға ҡыш һыуыҡтарҙан ыҙа сигәбеҙ. Балалар ғына түгел, ул залда үҙебеҙ ҙә өшөйбөҙ. Икенсенән, мәктәптә спорт ҡорамалдары ла етешмәй. Яңыларын алмағас, 10 – 15 пар ғына саңғы ҡалғандыр. Стадионыбыҙҙы төҙөкләндерергә лә күптән ваҡыт. Әлеге көндә унда бер ниндәй яңы ҡоролмалар ҙа, стандартҡа ярашлы йүгереү юлы ла юҡ. Беҙ үҙ тәҡдимдәребеҙҙе районға әйтеп ҡараныҡ, тик унда ни эшләптер артыҡ ҡолаҡ һалып бармайҙар. Республиканың спорт һәм йәштәр сәйәсәте министрлығына ла үпкәбеҙ бар. Беҙҙе «Сәләмәт быуын – көслө төбәк» тигән федераль программаға йәлеп иткәс, мәктәптең спорт базаһын нығытыу һәм яҡшыртыу хаҡында ла хәстәрләргә кәрәк ине.\nБыл йәһәттән үҙ эшенә мөкиббән бирелгән тренер-педагогтарҙың теләктәре һәм талаптары бик тә урынлы. Беҙгә инде шундай шарттарҙа ла Сәйетбаба мәктәбендә физик культураны үҫтереүҙә, көслө йәш спортсылар тәрбиәләүҙә матур ғына һөҙөмтәләргә ирешеүҙәренә үҙ ҡыуанысыбыҙҙы белдерәһе генә ҡала.\n« Баҙансат ауылы\nБатыр рухы алға әйҙәй »


Инфоурок / Другое / Конспекты / Республика көнөнә әҙәби-музыкаль композиция “Байрамың менән, Республикам!”\n“Байрамың менән, Республикам!”\nМаҡсат: Үҙ республикаң өсөн ғорурлыҡ тойғоһо, уның тарихына, мәҙәниәтенә ихтирам, бөгөнгө яҙмышына ҡыҙыҡһыныу тәрбиәләү.\nТуған тел аша тыуған илгә һөйөү тәрбиәләү.\nЗал байрамса биҙәлгән, плакаттар яҙып эленгән.\nҠурай көйө яңғырай\n1 а.б. – Хәйерле көн, хөрмәтле уҡытыусылар!\n2а.б. –Хәйерле көн, дуҫтар!\n1 а.б. –Бөгөн беҙҙә ҙур байрам – Республика көнө!\nБөгөн байрамға йыйылдыҡ –\nБөтә милләт татыу йәшәй\n2 а.б. Алтын көҙҙөң йәмле мәлендә, 1990 йылдың 11 октябрендә, беҙ йәшәгән ил азат, суверенлы дәүләт тип иғлан ителде.\n(БР гимны яңғырай)\nБашҡортостан мөстәҡиллек алдың,\nАҙымыңды халҡың яҡланы.\nХөкүмәтең ҡушҡан оло юлдан\nЯңы бейеклеккә атланың.\nРәсәйебеҙ – беҙҙең уртаҡ Әсә,\nӘ һин уның ғәзиз балаһы.\nҺәр баланың киләсәге өсөн\nХәстәрлеген күрә әсәһе.\nРәсәйҙең хәстәрлеге менән\nТыуа беҙҙең һәр бер көнөбөҙ.\nИмен тормош, хеҙмәт йыры менән\nБалҡый аяҙ зәңгәр күгебеҙ.\nМөстәҡиллек емештәре булып,\nТөҙөкләнә ҡала, ауылдар.\nТыныс күк аҫтында татыу йәшәй\nБер туғандай барлыҡ халыҡтар.\nБашҡортостан тураһында йыр яңғырай.\nИл инәһе. Һаумыһығыҙ, балалар. Йырлағанығыҙҙы ишетеп килдем. Бик күңелле кеүек һеҙҙә. (Балалар Ил инәһен уратып ала.)\n1-се бала. Өләсәй, әкиәт һөйлә әле.\n2-се бала. Эйе, беҙҙең әкиәт тыңлағыбыҙ килә.\nБарыһы бергә. Әкиәт, әкиәт тыңларға теләйбеҙ.\nИл инәһе. Тыңлағыҙ, улай булғас.\nЙырсылар торған был ерҙә,\nАй, Тыуған ил, Тыуған ил,\nТыуған ил ул – тыуған ер.\nКендегеңде ҡырҡҡан ер,\nЯуызды хур иткән ер,\nБатырға дан биргән ер.\nИл инәһе. Балалар, мин һеҙҙең теләгегеҙҙе үтәнем. Әйҙәгеҙ әле, һеҙҙә үҙегеҙҙең тыуған илде яратыуығыҙҙы күрһәтегеҙ.\n1-се бала. Беҙ - йәшен быуын, киләсәге илдең.\nБелем нуры юлдаш беҙгә.\nЙәрәктәрҙең көсөн, дәртен.\nБеҙ – йәш быуын, йәш быуын\nДәүергә тиңдәш быуын!\nАтайҙарҙың данлы юлын.\nТормошта йөрәкһеҙ килеш\nЙәшәп булмаған төҫлө,\nИлен янып һөймәйенсә\nЙәшәй ҙә алмай кеше!\nҠояш үҙенең мөхәббәтен\nЕргә һипһә нур итеп,\nТыуған илгә мөхәббәтте\nБеҙ йырлайбыҙ йыр итеп.\nВатан тураһында йыр.\nИл инәһе. Афарин балалар. Киләсәктә лә илебеҙ тыныс, күгебеҙ аяҙ булһын. Әйҙәгеҙ, байрамға Тылсымбикә апайығыҙҙы саҡырайыҡ.\nИл инәһе. Ҡурайсығыҙ бармы? Ул ҡурай моңон ишетһә, тиҙерәк килер.\nБалалар. Бар, инәй, бар. (Малай ҡурайҙа уйнай.)\nТылсымбикә инә. Ул ҡош булып кейенгән.\n(Бер ҡанатына – Рәсәй, икенсеһенә Башҡортостан флагы төшөрөлгән.)\nТылсымбикә. Һаумыһығыҙ, балалар, һаумыһығыҙ барса халыҡ. Байрамығыҙ ҡотло булһын.\nБарыһы бергә. Амин, шулай ғына булһын.\nТылсымбикә. Балалар, мин һеҙгә ете тажлы ҡурай сәскәһен килтерҙем. Йә, балалар, берәмләп өҙөгөҙ, нимә яҙылғанын уҡыйыҡ.\n1 таж. Беренсе уҡыусы килеп тажды өҙөп уҡый: “1993 йылдың 12 октябрендә Башҡортостан Республикаһының үҙ гимны һәм гербы ҡабул ителде”\n2-се таж. “Башҡортостан Республикаһының дәүләт гербы сығып килгән ҡояш һәм уның нурҙары менән биҙәлгән, ситендә милли орнамент, түңәрәк эсендә Салауат Юлаев һәйкәле тора. Ҡурай тажы флаг төҫтәренә буялған. Аҡ таҫмаға Башҡортостан тип яҙылған.\n3-сө таж. Гимндың музыкаһын Рауил Бикбай менән Рәшит Шәкүр һүҙҙәренә Фәрит Иҙрисов яҙған.\n4-се таж. “Флаг 1992 йылдың 25 февралендә ҡабул ителде.\n5-се таж. “1993 йылдың 12 декабрендә республиканың беренсе Президентын һайлау үтте. Унда Мортаза Рәхимов еңеп сыҡты”\n6-сы таж. “Суверенлы республика булғас, милли мәктәптәр һаны артты, башҡорт телен – дәүләт теле булараҡ уҡый башланыҡ”\n7-се таж. “Башҡортостан – дуҫлыҡ йорто,\nМәңге йәшә, дуҫлыҡ иле,\nМәңге йәшә башҡорт иле!\nБер концерт номеры.\n-Әсәй һәм атай кәрәк.\n-Тыуған, үҫкән ил кәрәк.\n1 а.б. Мәңге йәшә, гүзәл Ватаныбыҙ-\nТатыулыҡ һәм дуҫлыҡ бишеге.\nРәсәйҙең даны итеп күтәр\nБашҡортостан тигән исемде.\n2 а.б. Йылдар, юлдар алып килде\n1 а.б. Хоҙай сикһеҙ байлыҡ биргән\nШөкөр итеп кенә йәшәйек\n2 а.б. Ошоноң менән байрамыбыҙ тамамланды. Иғтибарығыҙ өсөн рәхмәт. Ысынлап та, киләсәктә илебеҙҙән дуҫлыҡ уты китмәһен, таңдар тыныс атһын, ҡояш имен ҡалҡһын.\nНомер материала: 486835\nКумушбаева Гулия Хмитовна 1 месяц назад\nСценарий өсөн ҙур рәхмәт!


Васильев Ванкуверҙан тороп ҡалды\nНорвегияның Лиллехаммерынан бик насар хәбәр алдыҡ. Өфө һәм Башҡортостан вәкиле, Рәсәй йыйылма командаһының лидеры, осоусы саңғысы Дмитрий Васильев етди йәрәхәт алып, дүрт йыллыҡ уйындарынан тороп ҡала, йәл, уның миҙал алырға мөмкинлеге ҙур ине...\n- Ғинуар башында Тауплитцта (Австрия) Донъя кубогының туғыҙынсы этабында лидерыбыҙ Дима Васильев ҡолап, тубыҡ тарамышын йәрәхәтләне, - тип "Бар спорт" агентлығына был ваҡиғаларға комментарий бирә Рәсәйҙең трамплиндан саңғыла һикереү һәм ҡышҡы икеалыш буйынса федерация президенты Владимир Славский. - Уны шунда уҡ немец табиптары тикшерҙе, ләкин хәүфләнерлек бер нәмә лә тапманы, көсөргәнешле әҙерлек күнекмәләренән тыйылып торорға һәм физиотерапия тәҡдим итте.\nҮткән кесаҙнала Лиллехаммерҙа олимпиадаға әҙерлектең һуңғы көнө ине. Һәм икенсе ырғыуҙа уҡ уның шул уҡ тубығы сыҡты. Тәүҙә улай ҡурҡыныс түгелдер, тип уйланыҡ, хатта Дима менән Ванкуверға башҡа спортсылар менән бергә осорһоң, артабан күҙ күрер, тип һөйләшеп тә өлгөрҙөк.\nӘммә табиптар диагнозы ҡәтғи ине: тарамыштар өҙөлгән. Был операция яһау кәрәклеген аңлата. һәм тиҙ арала ул яһаласаҡ, әлбиттә. Спортсыбыҙ йәл, егеттәр һәм тренерҙар йәл - әйтеп тораһы түгел. Әммә тормош шулай, Васильев трамплиндан 14 йәшендә һикерә башлаған, һуңғы 13 миҙгелдә Рәсәй йыйылма командаһында иҫәпләнде. Ҡасандыр организм түҙмәҫ, бирешер ине. Бының тап дүрт йыллыҡ уйындары алдынан булыуы йәл...\nБындай осраҡта операцияның уңышлы үтеренә һәм Васильевтың ҙур спортҡа тиҙерәк әйләнеп ҡайтырына өмөтләнергә генә ҡала. Һис шикһеҙ, Дмитрийға ауыр. Дүрт йыл көтөү, ярыш, әҙерлек, осоусы саңғысылар өсөн ҡаты диета - һәм шундай насар нәтижә. Ванкуверҙан тороп ҡал, имеш.\nӘле Башҡортостандан уйындарға барасаҡ атлеттар һаны унауға тиклем кәмене. Миҙалға дәғүә итеүселәр - биатлонсы Максим Чудов һәм "Салауат Юлаев"тың дүрт хоккейсыһы - Дмитрий Калинин, Виктор Козлов, Сергей Зиновьев һәм Александр Радулов.


Йондоҙнамә (6-12 ноябрь) » «Йәшлек» гәзите | Газета «Йәшлек»\nГазета "Йәшлек" » Махсус биттәр » Йондоҙнамә (6-12 ноябрь)\n06.11.2017 Йондоҙнамә (6-12 ноябрь)\nБыл арала ҡайһы бер һәләтегеҙҙе тулыһынса күрһәтә алырһығыҙ. Ғөмүмән, үҙегеҙҙе тыныс һәм иркен тойорһоғоҙ. Шулай ҙа кемдер йомала һеҙгә ниндәйҙер дәғүә белдереүе ихтимал. Һаулығығыҙға ҡарата һәр саҡ иғтибарлы булығыҙ.\nҺәйбәт һәм файҙалы осор. Шаршамбыла һаҡ булығыҙ. Был бигерәк тә етди ҡағыҙҙар менән эш итеүгә ҡағыла. Йомалағы ваҡиғалар өмөтөгөҙҙө тулыһынса аҡламаҫ кеүек. Буласаҡ үҙгәрештәргә әҙерләнә башлағыҙ.\nАҙна барышында күп аралашырһығыҙ. Ләкин уларҙың барыһы ла күңелле һәм файҙалы булмаҫ. Ҡайһы ваҡытта һеҙҙе кәрәкмәгән эштәргә лә ҡыҫылырға мәжбүр итерҙәр. Дәғүәле хәлдәрҙән мөмкин тиклем арыраҡ йөрөгөҙ.\nЙондоҙҙар һеҙгә был арала төрлө сәйер хәл-ваҡиға вәғәҙә итә. Уларҙы әлегә тулыһынса аңлауы ауыр булыр һымаҡ, бәғзеләре һеҙҙең өсөн мәңгегә сер булып ҡаласаҡ. Аҙна барышында яңы, өмөтлө танышыуҙар булыр.\nАҙна барышында ҡаршылыҡтарға осрарһығыҙ. Һеҙҙе күрә алмаусылар йәнләнеп китер. Бәғзеләр менән мөнәсәбәттәрҙе барларға ла тура килер. Ҡайһы бер дуҫтарығыҙҙың эш-ҡылыҡтары аптыратыр.\nОсорҙоң башын тыныс һәм уйлап ҡына үткәрегеҙ. Бигерәк тә төрлө дәғүәнән, ығы-зығынан алыҫыраҡ булырға тырышығыҙ. Был арала күптән күрмәгән оло туғандарығыҙҙың хәлен белешеү сауаплы булыр. Иң өмөтлө көнөгөҙ – йома.\nӨйөгөҙҙә лә, төп эшегеҙҙә лә ныҡлы тәртип урынлаштырырға ваҡыт етте. Кәрәкмәгән әйберҙәрегеҙҙән мөмкин тиклем ҡотолоғоҙ. Кеше йомоштары менән дә күп йүгерерһегеҙ. Матди хәлегеҙ мотлаҡ яҡшырыр.\nВаҡиғаларҙың барышы күҙгә күренеп тиҙләнеп киткән һымаҡ тойолор. Эштә һәм уҡыуҙа үҙегеҙҙе әүҙемерәк күрһәтегеҙ. Икенсе яҡтан, артыҡ ашығыуҙың зыян килтереүе лә ихтимал. Кесе йомала яҡындарығыҙ менән бәхәскә инеүегеҙ мөмкин.\nБыл арала йондоҙҙар ял итеү өсөн ваҡыт табырға ҡуша. Тыныс ҡына киләсәккә уй-ниәттәр ҡора алырһығыҙ, күңелегеҙ ҙә тиҙ урынына ҡайтыр. Алда көткән хәл-ваҡиғаларға әҙер булырһығыҙ. Тәжрибәле кешеләрҙән кәңәш һорау файҙалы булыр.\nЭлек башлаған эшегеҙҙе тамамларға тырышығыҙ. Был яңы, өмөтлө осорға әҙерләнергә булышлыҡ итер. Бер ҙә йәлләмәйенсә иҫке ҡағыҙҙарҙан, туҙған кейемдән һәм әйберҙәрҙән ҡотолоғоҙ. Йомала алыҫтан ыңғай хәбәр килер.\nӘгәр алдан уйлап эш итһәгеҙ, осор мотлаҡ уңышлы үтәсәк. Шишәмбелә ниндәйҙер дәғүә килеп сығыр һымаҡ, ләкин ул оҙаҡҡа бармаҫ. Күберәк эске тауышығыҙға һәм тәжрибәгеҙгә таянығыҙ. Кеше фекеренә ышанмағыҙ, хаталанырһығыҙ.\nЭлекке эштәрегеҙгә тәртип урынлаштырырға кәңәш ителә. Яңы таныш булмаған мәсьәләләргә әлегә тотонмауығыҙ хәйерле. Юғиһә көсөгөҙҙө юҡҡа ғына сарыф итерһегеҙ. Шаршамбыла яҡшы таныш булған кеше менән дәғүәләшеүегеҙ ихтимал.


Вдохновенный король срочные — ЙӨРӨП ҠАЙТЫУ БАРМЫ\nБөгөн беҙ ҡаршы алабыҙ сиратында мираҫ хәрәкәте лидеры өсөн хоҡуҡтарын гражданлыҡ, Докторы. Мартин Лютер Кинг. Раббыбыҙ ҡулланды, кеше өсөн моның вдохновитель үтелде, һәм перевести кешеләр равенство. Унан һуң тағы бер хәл эшләйһе бар әле, тик уның индергән ине өләшегеҙ бәйәләп еткергеһеҙ. Түгел һәр яҡлап килгән нигеҙе, һ. б. Король түгел ине иҫкәрмә, тик һоҡланам, күбеһенсә уларға һәм мин, вдохновенный уның мираҫы,. Бына өс нәмә тураһында, үҙ тормошо, улар мине вдохновлять.\n1. Страсть к ғәҙел ҡараш\nДокторы. Король ине отвращение т несправедливость, господство донъяла етәксе һ. б., һәм бағышлаған, уға ҡаршы көрәш. Был Изге Китап, ул күрҙем Боже өрәк өсөн үҙенең донъя, Ул бит әүлиә, т йыйыу прекращению угнетение, һәм ул страстным күреү өсөн, ғәҙел хөкөм тормошҡа ашты. Һоҡланам был страсти ғәҙеллеккә, һәм молить өсөн Хоҙай эшләүҙе дауам итәсәк минең йөрәк. Мин телем өсөн көрәшергә угнетенный һәм благовест безденежный.\nҮс иткәндәй, йәшлеккә, Докторы. Пророческие речами һәм король кристаль саф өрәк обсудило уны лидер булырға хәрәкәте. Ул ғына ла түгел, ултырырға һәм зарланырға, ул минең бер яҡҡа килеп, һәм алып барҙы. Уға билдәле ине, нимә тураһында уйланы ул, алыр инек, ярҙам итергә черным кешеләргә, алға, һәм ул килтергән йүнәлешендә башҡа. Һөҙөмтәлә, недавно сопротивления булышҡан үҙгәртергә АҠШ бер ҡасан да. Беҙ барын да булдырабыҙ белергә бынан етәкселеге. Уйлап ҡара ҡәҙерле шул ваҡытта ғына, ҡасан кейәүгә сыға, лидерлыҡты. Уның етәкселеге ярҙам итә өрәк ашасаҡ.\nҺис шикһеҙ, уның бүләк түгел ине встрече менән улыбка һәм объятия. Ул рисковать һәр тапҡыр, уның ҡасан ул тормош маршировать, ди, йәки протестовать. Ул белә ине, ул һикергәләй ҡот осҡос ине, әммә ул булған ҡуйырға батырлыҡ мои үҙ тормошо өсөн үҙ халҡының. Оппозиция ул столкнулась түгел затуманиться уның ҡарашы, йәки устать уның етәкселеге. Ул ғына ла тип төшөрҙө, уға ниндәй маҡсат менән ул һуғышмай. Мин моль өсөн, " Раббым еңел эшләгән ине, мине непоколебимой батырлыҡ, ул тора уның өсөн короллегендә өсөн дә көрәшә, уның данын.\nМин ышанам нимә, һеҙ вдохновение уның үрнәге, һәм мин ышанам нимә, һеҙ присоединить миңә был поставлен Хоҙайға ярай әле, ул татарстан, үтәнән-үтә докторы. Король.\nPstan26 • Август 19, 2013 " 8:28 мин • Яуап\nfor the love of Nigeria • Август 19, 2013 " 8:29 мин • Яуап\nTamiehicks • Август 19, 2013 " 8:30 мин • Яуап\nDan Smith • Август 19, 2013 " 8:30 мин • Яуап


Өфөлә Бөтә донъя шиғриәт көнөндә «Шағирҙар шоколадта» акцияһы уҙасаҡ // Мәҙәниәт | новости башинформ.рф\nӨфөлә Бөтә донъя шиғриәт көнөндә «Шағирҙар шоколадта» акцияһы уҙасаҡ\n19:03, 19 марта 2014 Мәҙәниәт\n21 март – Бөтә донъя шиғриәт көнө. Өсөнсө йыл баш ҡаланың Үҙәкләштерелгән күмәк китапханалар системаһы «Шағирҙар шоколадта» акцияһын ойоштора. Үҙәк ҡала китапханаһының нәшриәт-мөхәрририәт бүлеге мөдире Наталья Ольховская әйтеүенсә, быйыл шиғриәт байрамы Михаил Лермонтовтың 200 йыллыҡ юбилейы эгидаһы аҫтында үтә.\nАкцияны үткәреү ваҡыты: бер үк ваҡытта ҡаланың 10 майҙансығында 14 сәғәттән алып 17-гә тиклем. Яҙғы байрамдың маҡсаты – заманса мегаполис халҡын шиғри сәнғәткә ылыҡтырыу. Элеккесә шиғриәт һөйөүселәрҙе шоколадлы бүләктәр, китаптар һәм ҡыуыҡтар көтә.\nАкция Өфөнөң «Мир», «Семья», «Иремель», «Сипайловский» сауҙа-күңел асыу комплекстарында, баш ҡала урамдарында – Пушкин – Ғафури мөйөшө; Ухтомский –13-сө һәм 35-се китапханалары алдында; Ферина,14; Гвардия – «Янғын депоһы» туҡталышына тиклем; Әхмәтов – Йылға училищеһы районы; Ульянов – Калинин, 11, мөйөшөндә уҙасаҡ.\nТеги: акциялар,бөтә донъя шиғриәт көнө


+7 (3476) 35-70-52 +7 (3476) 35-43-53\n«Салауат» телекомпанияһы үҙ тапшырыуы менән тәүге тапҡыр эфирға 1999 йылдың 31 декабрендә сыға. Ә инде 2000-се йылдың март айынан программалар даими рәүештә сыға башлай. Әммә тыуған көнө итеп «Салауат» телекомпанияһы нәк 1999 йылдың 31 декабрен иҫәпләй.\nТәү башлап «Салауат» телекомпанияһы фәҡҡәт бер генә тапшырыу өҫтөндә эшләй. Әлбиттә ул яңылыҡтар – “Эхо недели” (Аҙна шаңдауы). Жанарға ярашлы хәбәрселәр әлбиттә халыҡҡа аҙнаһына бер дүшәмбе һайын 30 минут дауамында ҡала яңылыҡтарын еткерә ине. Артабан инде заман талаптары үҙгәрҙе, улда булһа яҙылған материалдар, видео,тауыш сифатына, хәбәрсе оҫталығына ғына түгел, хатта эфирға сығыу һанына ла.\nБөгөнгө көндә «Салауат» телекомпанияһы эфирға көн һайын 30 минутлыҡ оригиналь контент менән тамашасы алдына сыға. Әлбиттә иң тәүҙә ул «Салават Сегодня» (Бөгөнгө Салауат) яңылыҡтар – 15 мин, аҙнаһына бер – “Салават Сегодня. Итоги» – аҙна яңылыҡтары – 30 мин. Бынан тыш, зәңгәр экрандарҙа даими рәүештә башҡа программаларҙа донья күрҙе – «Территория Культуры» (Мәҙәниәт территорияһы), «Территория Спорта» (Спорт территорияһы), «Духовная среда» (Иманлы мөхит), «Школа мастеров» (Оҫталыҡ мәктәбе), «Музыкальная фасоль-ка» (Моңло фасоль-сәк), «Музыкальная минутка SLV» (Моңло тиҙгес. SLV) һәм беҙҙең ғорурлыҡ башҡорт телендәге «Йәнтөйәк».\nШул уҡ ваҡытта беҙҙең башҡа,тематик тапшырыуҙарҙан тыш, проекттар бар: «Наше достояние» (Ҡаҙанышыбыҙ) – ҡалабыҙҙы тәүге төҙөүселәре, хөрмәтле һәм данлы салауаттар хаҡында. «Современник”(Замандаш) – беҙҙең йәш замандаштарыбыҙ хаҡында, «Истории Великой Победы» (Бөйөк еңеү хәтирәләре), «Снимаю проблему» (Проблеманы төшөрәм) һәм башҡалар.\n«Салауат» телекопанияһының рәсми сайты, «ВКонтакте» һәм «Инстаграмм» социаль селтәрҙәрендә махсус төркөмдәребеҙ бар.\nБеҙҙең төп маҡсат – информацияға ҡарата ғәҙеллек һәм тамашасыны хөрмәтләү, төп гражданлыҡ һәм үҙ исемебеҙ менән эфирға сыҡҡан материалдар алдында яуаплылыҡ. Беҙ оло ҡалалларҙа йәшәмәйбеҙ. Һәр кемебеҙ Салауатта таналған. Шуға ла,тамашасы беҙҙе күреп-белеп сюжеттарыбыҙҙы баһалай ала. Әлбиттә ощо хәл һәм шулай уҡ халыҡтың ышанысы һәм рәхмәтлелеге эшебеҙгә ҡеүәт өҫтәй. Шуға күрә лә беҙҙең эштә ябай темалар юҡ – Республика башлығы килһен ме, йәки берәй апайҙың фатирында түбәһенән һыу аға мы – былар барыһыла мөһим.\nЭлбиттә,беҙҙең тапшырыуҙар үҙәк телеканлдарҙыҡынан айырмаһы бар – беҙ үтә кешелекле. Урындағы телевидениенан һәр кеше яңылыҡтарҙан тыш, балаһын, танышын, күршеһен, әхирәтен күреп ҡалырға ынтыла. Хеҙмәт иткән предприятияһы хаҡында белергә ашыға. Шуға ла беҙҙең материалдар дауамлыраҡ та, төплөрәк тә,тәфсирлерәк тә.\nБеҙҙең иң төп милек – ул беҙҙең хеҙмәткәрҙәр. Коллективта барыһы 21 кеше. Уларҙың 15 – ижади хеҙмәткәр: 6 хәбәрсе, 4 телеоператор, 3 монтажсы, яуаплы сығарыусы һәм баш мөхәррир. Һәр киң мәғлүмәт сараларында кеүек ук психологик һәм физик яҡтан да йөклөмә ифратта ҙур. Әммә беҙ барыһында еңеп сығабыҙ! Егеттәр-ҡыҙҙар барыһы ла йәш, ижади, эшләргә оло телек менән килгәндәр. Нәк улар көн һайын, байрам мы, ял мы тип тормай, иртән иртүк ме, ҡараңғы кис ме тип уйламай, ел-ямғырҙан ҡурҡмай – ҡулдарына микрофон һәм камера тотоп салауаттарға хеҙмәт итә.\nБөгөнгө көндә «Салауат» телекомпанияһы эфирға көн һайын 30 минутлыҡ оригиналь контент менән тамашасы алдына сыға.\nБаш © Телекомпания «Салават», 2018 Свидетельствоо регистрации ЭЛ № ФС 77 - 70932 выданное Роскомнадзором 5 сентября 2017 года.\nYouTube VKontakte Instagram +7 (3476) 35-70-52 +7 (3476) 35-43-53\nЯңылыҡ тәҡдим итеү


Беҙҙә лә ирекмәндәр бар\n21 Сентябрь 2018, 13:13\nРәсәйҙә Ирекмәндәр йылы айҡанлы 47-се моделле балалар китапханаһында Саша Ғәзина етәкселегендә «Клевер» исемле отряд ойошторолдо. Ирекмәндәр иҫке ҡағыҙ йыйыу буйынса экологик акциялар үткәрҙе, ҡышҡыһын ҡоштарға тағараҡтар яһаны, иҫке батарейкалар йыйыуҙа ҡатнашты. Китапхананың эргә-тирәһе матур булыуында ла отряд ағзаларының өлөшө ҙур. Шаҡша биҫтәһенең иҫтәлекле обелискыһы янындағы сүп-сарҙы йыйыуҙа ла әүҙем ҡатнаштылар, экология темаһына плакаттар эшләп, халыҡҡа тараттылар.\nКитапхананың уҡыу залында ойошторолған «Аҡыллы китаптар уҡыйбыҙ һәм тәбиғәтте һаҡлайбыҙ» тип аталған күргәҙмә лә барыһына оҡшағандыр. Уны биҙәр өсөн ирекмәндәр ҡағыҙҙан сәскәләр, күбәләктәр, бал ҡорттары, ҡоштар һәм ҡурсаҡтар яһаны. Күргәҙмә эргәһендә интерактив күҙәтеүҙәр, викториналар, экологик квестар уҙғарылды. Китапханасылар китап уҡыусыларға Өфөләге ирекмәндәр тураһында һөйләне.


Гөрләп үтте һабантуй! | Йәншишмә\nГөрләп үтте һабантуй!\nНаписал в 1 июня 2018, 10:30\nБаҡсабыҙҙа гөрләтеп һабантуй байрамын үткәреп ебәрҙек. Кескәйҙәр менән бергәләшеп боронғо уйындар уйнаныҡ, йырланыҡ, бейенек. Тоҡ менән һуғышыу, сүлмәк һуғыу, һыу ташыу, «ат»та ярышыу, арҡан тартышыу – барыһы ла булды.\nТаған аҫып, бутҡа бешереп, ата-әсәләр ярҙамында әҙерләнгән тәмлекәстәр менән самауырҙан сәй ҙә эстек. Байрамды башҡорт теле түңәрәген алып барыусы тәрбиәселәр бик матур алып барҙы. Бына шулай балаларҙа милли йола, ғөрөф-ғәҙәттәребеҙгә һөйөү тәрбиәләргә ынтылабыҙ.\nЮлиә АЛҒУШАЕВА, «Йондоҙло» балалар баҡсаһы тәрбиәсеһе.\n« Ижад һандығы серле\nБеҙгә уҡырға килегеҙ! »


«Киске Өфө» гәзитенең сайты - ҮӘТ, ИСМАҺАМ, УРЛАЙҘАР! - 2016 - Мәҡәләләр\nРәсми мәғлүмәттәр нигеҙендә быйылғы йылдың ғинуар айында ғына ла бында 5459 дәүләт хеҙмәткәре уғрылыҡ юлында тотолоп, ғәҙел язаһын алған, ә инде былтыр ғәйепләнеүселәрҙең дөйөм һаны 50 меңдән ашып киткән. Аптырағандың көнөнән, сараһыҙлыҡтан, ирекһеҙҙән ғәйре яңы закон да ҡабул итеп ташлағандар тегеләр - кем дә кем инде лә килеп 3 миллион юаньде (465 мең доллар самаһы) рөхсәтһеҙ, һорауһыҙ-ниһеҙ кеҫәһенә тыҡшыра, уны шунда уҡ үлем язаһына хөкөм итәсәктәр. Ошо хаҡта уҡыйһың да сәстәрең үрә тора!\nӘ беҙҙә, ышанаһығыҙмы быға, әллә юҡмы, шыпа ла урламайҙар! Берәй фермерға ялланып эшләп йөрөүсе белекһеҙ малсының, гонаһ шомлоғона ҡаршы, ярты тоҡ ярманы сәлдереп, арбаһы төбөнә һалып алып ҡайтыу ихтималлығы бар барлыҡҡа. Уныһы ла онотҡанда бер. Ул саҡта ла әле хоҡуҡ ҡанундарын теүәл һәм аныҡ башҡарыусы, атҡарыусы ойошма бурҙы эләктерә һалып, тотош мир алдында рисуай итә, башҡалар һабаҡ алһын, тип, төрмәгә тығып ҡуя. Ә түрәләребеҙгә килгәндә, үтә лә ғәҙелдәр, сафтар, һиңә әйтәйем, улар аҡтан аҡ, пактан пак. Оборона министрлығында "бил бөккән" Евгения Васильева тигән ҡатынды миллиардлап аҡса урлауҙа ғәйепләп, ике-өс йыл тирәһе өҙмәй ҙә ҡуймай башты ҡатырҙылар, ярай әле, күңелдәренә аҡлыҡ биреп, мәлендә туҡталып ҡала алдылар. Бөгөнгө көндә уға ҡаршы ҡуҙғатылған енәйәт эше башҡа асылмаҫлыҡ итеп ябылды, ил алдында йөҙө яҡты, һөйкөмлө ханым әлеге көндә ел-ямғырҙан ышыҡ йылы урында тыныс, баҫалҡы ғына эшләп йөрөй, "нахаҡҡа" рәнйетеүҙәрҙе онотҡан, улар ике ятып бер төшөнә инмәй, тиҙәр. Был ҡатынға яла яғырҙан алда уйлап, иҫәпләп, самалап ҡараһаларсы: миллиардлаған аҡсалар тыңҡысланған тоҡтарҙы сибек кенә ҡатын-ҡыҙ иңе ҡайһылайтып күтәреп йөрөтһөн, бил биртенә, эс төшә лә баһа!\nБылтыр шулай юғары урынды биләүсе бер чиновниктың беләгендә 23 миллион долларлыҡ ҡул сәғәте күреп ҡалып, тәрбиәһеҙлек күрһәтеп, дау ҡуптарып маташтылар. Теге зиһенлеген раҫлап, тапҡыр яуап ҡайтара белгән бит һуңғы сиктә: "Миңә уны бүләк иттеләр!" Дөрөҫ һүҙгә яуап юҡ, дөйә лә бүләк, төймә лә бүләк! Бына һеҙҙән, мәҫәлән, тыуған көнөгөҙгә бүләк ителгән Ишембай фабрикаһының ойоғон ҡайҙан алдың, кем бирҙе, ни хаҡ, тип берәү ҙә төпсөнмәй, таптырмай бит. Йәнә, Мәскәүҙә йәшәгән берәүҙең фатиры аҙ ҙа түгел, күп тә түгел, теүәл 500 миллион ғына тора икән. Ул да, теләһәгеҙ фатирымды арзан хаҡҡа, 450 миллионға һатам, тип ғәйбәтселәрҙең ауыҙын тиҙ япты. "Осһоҙ" торлаҡты һатып алырға теләүселәр бөгөнгө көндә лә табылмаған, йәнәһе лә. Яҙғанымды күҙ уңында тотоғоҙ, ағай-эне, белмәй-ишетмәй ятмағыҙ, уңайлы форсаттан файҙаланып ҡалырға теләүселәр табылыр, бәлки.\nСталинизм хаҡында күп һөйләйбеҙ, ул осорҙоң аяуһыҙлығы хаҡында хәбәрҙарбыҙ. И.В. Сталин баҡыйлыҡҡа күскәс, 1953 йылдың 5 мартында 22 сәғәт 30 минутта уның фатирында, эш кабинетында тикшереү үткәреп, бар мөлкәтте дәүләт иҫәбенә күсергәндәр. Генералиссимустың бер нисә пар эске кейеме, көндәлек һәм байрамдарҙа кейә торған китель-шинелдәре, ике пар хром итеге, төрөпкәһе, кисете, бер нисә ҡап тәмәкеһе, ҡыҙыл төҫтәге блокноты һәм һаҡлыҡ кенәгәһендә 900 һум аҡсаһы табылған. Барыбер, ни тиһәң дә, үҙенә күрә бол.\nӘ беҙҙә юғары даирәләргә эшкә килгән, яҡындары өсөн өҙөлөп торған етәксе тапҡанын-таянғанын күҙ ҙә йоммай ҡатынына, балаларына, ҡайны-ҡәйнәһенә, ҡәйнеш-балдыҙҙарына яҙҙыра ла ҡуя. Уның байлығының ниндәй кимәлдә, күләмдә икәнлеген ошонан аҙаҡ юллап ҡара, хәлеңдән килһә! Эштә лә "Москвич", үтә ҡиммәт тигәндә "ВАЗ" маркалы автобомилдәрҙе генә файҙалана, юғарынан талап итһәләр, велосипедҡа атланырға ла әҙер…\nЯңыраҡ тағы ла бер мөһим ҡарарҙы ҡабул итергә йыйыныуҙары хаҡында хәбәр иттеләр: киләсәктә етәксенең эш хаҡы уның ҡулы аҫтында эшләүселәрҙең айлыҡ килеменән саҡ ҡына юғары итеп билдәләнәсәк. Был мөһим документтың да тормошҡа ашырына иманым камил. Шулай булмай тағы, беҙҙең етәкселәр аҡса төҫөн күрмәйҙәр ҙә баһа! Уның килеменең кем кеҫәһенә, иҫәбенә күскәнлеген яҙҙым бит инде, ҡабатлап тормайым. Әгәр етәксе эш хаҡы алмай, буштан-бушҡа эшләй икән, ошонан аҙаҡ ябай халыҡ нимәгә өмөт итә ала? Тимәк, күп йыллыҡ хыялыбыҙ тормошҡа аша: тиҙҙән хөрриәт, аҡса-фәлән кәрәкмәгән яңы фармация, коммунизм килә…\nЯҙылған: 11.07.16 | Ҡаралған: 515


Бөгөн Өфөлә Бөтә Рәсәй сәсәндәр фестивале башланды | ГТРК «Башкортостан» — Новости Уфы и РБ\nБөгөн Өфөлә Бөтә Рәсәй сәсәндәр фестивале башланды\n25 октября 2018 — 16:50\nЖюри ағзалары киске сәғәт алтыға тиклем бәйгеселәрҙең сығыштарын баһалай. Фестиваль төбәктең, Рәсәй һәм сит илдең ауыҙ тел ижады өлгөләрен башҡарыусылары араһында бәйләнеш булдырыу йәһәтенән һәм 2020 йылда Башҡортостанда үтәсәк Бөтә донъя фольклориадаға әҙерләнеү маҡсатында үткәрелә.\nСәхнәлә Хәйбулла районынан Фәниә Арыҫланова. Ул ҡобайырҙар яҙа һәм Урал батыр эпосын тотошлай тиерлек белә. Ауыҙ-тел ижады өлгөләре быуындан-быуынға тапшырыла килеүе арҡаһында ғына юғалмай. Тәүге сәсәндәр фестиваленең еңеүсеһе Илһам Байбулдин был бәйгегә үҙенең ике туған ҡустыһын әҙерләп ебәргән.\nФестивалгә иң ҙур төркөм Саха республикаһынан килгән. Эшҡыуар Людмила Цой үҙе кеүек үк халыҡ ижадына ғашиҡ милләттәштәрен туплап Дьолуо этно төркөмөн аса. Бәйге шарттары буйынса һәр ҡатнашыусы мотлаҡ үҙ милләтенең эпосынан өҙөк башҡарырға тейеш. Яҡуттар үҙ фольклорының төп урынын алып торған олонхоны башҡарҙы. Коми, Дағыстан, Марий Эл Республикаларынан, Ханты-Манси автономиялы округынан һәм Башҡортостандан – барыһы 54 бәйгесе иң көслө сәсән исеме өсөн көрәшә.\nЖюри комиссияһын күренекле милләттәшебеҙ, сәсәниә Розалия Солтангәрәева етәкләй. Башҡортостан сәсәндәре өсөн был фестиваль икеләтә һынау. Район-ҡалаларҙа эшләп килгән сәсән мәктәптәренә уларҙың сығыштары һөҙөмтәһе менән халыҡ һәм өлгөлө коллектив исемдәре тәғәйенләнәсәк.\nФестивалдә ҡатнашыусылар бөгөн Мәжит Ғафури исемендәге Башҡорт дәүләт академия драма театрына спектакль ҡарарға бара, баш ҡаланың иҫтәлекле урындарына экскурсияларға йөрөй. Ә иртәгә киске сәғәт алтыла тамашасыларҙы Фәйзи Ғәскәров исемендәге Дәүләт академия халыҡ бейеүҙәре ансамбле залында Гала-концертта көтә.


Яҡшы әҙерлек, көр кәйеф » Башҡортостан гәзите | Газета Башкортостан на башкирском языке\nБашҡортостан гәзите » Иҡтисад » Яҡшы әҙерлек, көр кәйеф\nЯҡшы әҙерлек, көр кәйеф 25.05.2018 // Иҡтисад\nРәсәй агросәнәғәтенең почетлы, Башҡортостандың атҡаҙанған ауыл хужалығы хеҙмәткәре Ғәлим Булат улы Сәлимовтың уңған һәм оҫта етәкселегендә Ленин исемендәге хужалыҡ — көньяҡ-көнсығыш төбәктә генә түгел, республика кимәлендә лә һөҙөмтәле эшләгән предприятиеларҙың береһе. Оҙаҡ йылдар коллектив ошо дәрәжәгә тап төшөрмәй, ауыл хужалығы производствоһын ойоштороуҙа берәүгә лә алдынғылыҡты бирмәй, үҫемлекселек һәм малсылыҡ тармаҡтарын үҫтереү буйынса юғары күрһәткестәргә өлгәшә. Әлеге миҙгелде лә “лениндар” юғары әҙерлек менән ҡаршылап, дәррәү темпта алып бара, башҡаларға үрнәк булып тора.\nХужалыҡҡа 2496 гектарҙа яҙғы сәсеүҙе атҡарыу бурысы тора, шуның 1850-һен иген культуралары тәшкил итә. Атап әйткәндә, 650 гектарҙа арпа, 500 гектарҙа бойҙай, 700 гектарҙа һоло, 350 гектарҙа рапс, 200 гектарҙа судан үләне, шулай уҡ рапс менән судан үләне ҡатнашмаһы, донник сәселәсәк. Страховка культураһы булараҡ, был юлы ла хужалыҡ ужым арышынан баш тартманы – ул былтыр көҙ 150 гектарҙа сәсеп ҡалдырылған һәм, белгестәр белдереүенсә, яҡшы ҡышлаған.\nӘйтергә кәрәк, яҙғы баҫыу эштәренә әҙерлекте хужалыҡ үткән көҙ үк башлап, сәскестәр, ауыл хужалығы машиналары үҙ ваҡытында ремонтланған. 600 гектарҙа ер туңға һөрөлгән, тағы ла 400 гектарҙа эшкәртелгән. Орлоҡ фонды мәлендә әҙерләп һалынған, ул яңы сорттар менән тулыланған. Хужалыҡтың инженерия, агрономия хеҙмәттәре, бригадалар урындарҙағы эште оҫта ойошторған. Быларҙың барыһы ла яңы миҙгелде яҡшы әҙерлек һәм көр кәйеф менән башларға мөмкинлек биргән.\nЯҙғы баҫыу эштәренә К-700 һәм Т-150К тракторҙары менән өс берәмек ҡамыл сәскестәре йәлеп ителгән. Тәжрибәле механизаторҙар, Башҡортостандың атҡаҙанған ауыл хужалығы хеҙмәткәрҙәре Айрат Бүкәнбаев менән Наил Солтанов, Айрат Туйсин агрегаттары һоло сәсеүҙе тамамлап, әле төп көстө төп аҙыҡ-түлек культураһы — бойҙайға йүнәлткән. Орлоҡ ташыуҙа механизаторҙар Самат Сәйетов, Салауат һәм Ҡәнзәфәр Гөлбәйетовтар, водитель Дамир Үҙәнбаев, сәсеүселәр Илгиз Әсмәндиәров, Мөҙәрис Хәсәнов, Рәмил Солтанов, Алмас Сәйетов, Илдар Гөлбәйетов, Илнар Туйсиндар маҡтауға лайыҡ. Урал аръяғы агросәнәғәт колледжы студенттарының да ярҙамы ҙур. Әйткәндәй, ошо арала мал аҙығы һәм техник культуралар сәсеүгә рәт сәскестәре йәлеп ителәсәк.\nЙәмил Үҙәнбаев етәкселегендәге ырҙын табағы коллективы ла үҙ иңенә йөкмәтелгән бурысты намыҫ менән атҡара, ашхана коллективы иһә баҫыу батырҙарын тәмле аш-һыуы менән һөйөндөрә.\nЯҙғы баҫыу эштәренең ойошҡан барыуында ошо осорға иғлан ителгән хеҙмәт ярышы ла ҙур әһәмиәткә эйә. Уның шарттарына ярашлы, әле хужалыҡта удар бер, өс, биш көнлөктәр ойошторола, уларҙа еңеүселәргә аҡсалата премиялар бирелә. Сәсеү йомғаҡтары буйынса иң яҡшы звенолар, механизаторҙар билдәләнәсәк.\nБер үк ваҡытта хужалыҡтың башҡа өлкәләрендә лә эш гөрләй, малсылыҡта иһә йәйләүҙәргә күсереү эштәре тамамланды. Бөгөн “лениндар” йәйге осорҙо мөмкин тиклем тулыраҡ файҙаланыу өсөн маҡсатлы йүнәлеш алған. Бынан тыш, фермаларҙы ҡышҡылыҡҡа ремонтлау кеүек эш тә башҡарыла.\nТөбәк агросәнәғәтенең лайыҡлы лидеры — Ленин исемендәге хужалыҡ, һәр ваҡыттағыса, яңы миҙгелде алдынғы технологиялар нигеҙендә, ойошҡан рәүештә, сифатлы итеп алып бара, башҡаларға өлгө булып тора.\nАвтор: С. ҒӘЛИМЙӘНОВ.\nХеҙмәткә түләүҙең минималь күләме арта 12.12.2018 // Иҡтисад\nДәүләт Думаһы 2019 йылда хеҙмәткә түләүҙең минималь күләмен 117 һумға арттырыу тураһындағы закон...\nЙылы һыуға түләнеңме? 11.12.2018 // Иҡтисад\nРеспублика йортондағы сираттағы кәңәшмәлә идарасы компанияларҙың яғыулыҡ-энергетика ресурстары...\n“Сода” премия алған 11.12.2018 // Иҡтисад\n"Башҡортостан сода компанияһы" Cbonds Awards премияһының “Йыл дебюты” номинацияһында еңеү яуланы....\nТашламалар ике йылға оҙайтыла 11.12.2018 // Иҡтисад\nЭлектрон рәүештә түләнгән дәүләт пошлинаһына 30 процент ташлама 2021 йылға ҡәҙәр оҙайтылды....\nДәүләт теләһә кемдән һатып алмай 11.12.2018 // Иҡтисад\nӨфөлә Ауыл хужалығы министрлығы бинаһында үҙәкләштерелгән дәүләт һатып алыуҙары системаһын үҫтереү...\nБашҡортостанда мөлкәт һалымының яҡынса 50 проценты ғына йыйыла 10.12.2018 // Иҡтисад\nҺуңғы йылдарҙа республика муниципалитеттарында мөлкәт һалымын йыйыу әллә ни артмай, 50 процент...\nАлданған өлөшсөләр иғтибарына! 10.12.2018 // Иҡтисад\nТөҙөлөш һәм архитектура буйынса дәүләт комитеты республиканың ҡайһы бер ҡала, райондарында алданған...\nКүпме әрләһәк тә, үҙебеҙҙең “тимер ат”ҡа етеүсе юҡ! 10.12.2018 // Иҡтисад\n“Иномарка”нан текәһе юҡ”, ти торғас, артыҡ маҡтауҙан ялығып киттек ахыры. Рәсәйҙәр быйыл үҙҙәрендә...\n"Торатауҙы һаҡлап ҡалыу тураһындағы ҡарар Стәрлетамаҡтағы 2,5 мең эшсене ҡотҡарасаҡ" 09.12.2018 // Иҡтисад\n“Ҡуштауҙы эшкәртеү хаҡындағы ҡарар 2,5 мең эш урынын һаҡлап ҡалыу мөмкинлеген бирәсәк. Уларҙы БСК...\n"БСК сеймалы өсөн бәхәстең тамамланыуы — Башҡортостандың абруйын арттырыуҙа ыңғай күренеш" 07.12.2018 // Иҡтисад\n“Әүәлге республика етәкселеге менән финанс-сәнәғәт төркөмдәренең береһе араһындағы Башҡортостан...\nБСК: “Республика Башлығының ҡарашы ҡәтғи, әммә беҙ уның менән килешергә әҙербеҙ” 07.12.2018 // Иҡтисад\nБашҡортостан сода компанияһының Ҡуштауҙы өйрәнеүгә ғәмәлдәге лицензияһы бар, “БСК” ошо йүнәлештә эш...


Бәхет сере, йәки ике тамсы зәйтүн майы тураһында парса\n25 Ғинуар 2019, 14:55\n«Әгәр ҙә нимәнелер бик ныҡ теләһә,бар Ғаләм һиңә уны тормошҡа ашырырға ярҙам итәсәк»\n«Әгәр ҙә нимәнелер бик ныҡ теләһә,\nбар Ғаләм һиңә уны тормошҡа ашырырға ярҙам итәсәк»\nБер сауҙагәр үҙенең улын аҡылы менән тирә-йүндә дан ҡаҙанған аҡһаҡалға бәхет серен һорарға ебәргән ти. Сүллек буйлап ҡырҡ төн ҡырҡ төн барған егет һәм тау түбәһендә күҙҙен яуын алып ултырған һарайҙы күреп ҡалған. Баяғы аҡһаҡал шунда йәшәгән дә инде.\nЕгет ҡартты уғата белемле, уҫал һәм яңғыҙлыҡ яратҡан кеше булараҡ күҙ алдына килтерә. Әммә һис көтөлмәгәндә күренешкә тап була: һарайҙа һәләмә кейемдәге суфыйҙар ары-бире йөрөй, үҙ тауарын һатырға теләгән сауҙагәрҙәр гәпләшә, кескәй генә оркестр ниндәйҙер көй уйнап маташа… Йорттоң иң ҙур бүлмәһендә өҫтәлдәр ултыртылған - ниндәй генә ашамлыҡтар юҡ унда! Затлы һый-хөрмәттән ауыҙ итергә теләүселәр ҙә бихисап бында - барыһы ла көләс йөҙлө һәм бәхетле. «Ошомо икән әллә бәхет тигәнең? Туҡ тормош, түбәләре күккә олғашҡан һарайҙа йәшәү…» Егет аҡһаҡалды эҙләргә тотона. Баҡһаң, аҡыл эйәһенә инергә теләүселәр хаттин күп икән! Уға үҙенең сиратын өс көн һәм өс төн көтөргә тура килә.\nНиһайәт, аҡһаҡал егетте ҡабул итә. Шулай ҙа уға бәхет серен асырға ваҡыты юҡлығына һылтанып, ике сәғәттән килергә әмер бирә. «Һиңә бер үтенесем бар, - ти ҡартлас һәм егеткә зәйтүн майы тамсылары тамыҙылған балҡалағын һона. - Үҙең менән ошо ҡалаҡты ал һәм май тамсыларын аслан түкмә». Егет, балғалаҡтан күҙен дә алмай һарай буйлап сәйәхәт ҡылырға сығып китә. Семәрле, алтын ялатылған һарай баҫҡыстарынан берсә менә, берсә төшә торғас, ике сәғәт уҙып та китә. Егет аҡһаҡал ҡаршыһына ҡабаттан килеп баҫа.\n«Шунан, - тип мут йылмая уға бабай. - Минең аш бүлмәһендәге йөнтәҫ фарсы балаҫтары оҡшанымы һиңә? Ә баҡсамдағы сәйер биҙәкле сәскәләрем һәм ҡупшы емеш ағастары? Ә китапханалағы боронғо фолианттар һәм пергаменттар?» «Ғәфү ит мине, аҡһаҡал. Иғтибарымды балғалаҡтағы ике тамсы зәйтүн майы ғына биләне һәм һин һанап киткән гүзәллектәрҙе күреүҙән мәхрүм ҡалдым». «Улайһа бар, һарайымды яңынан урап кил, - тигән ҡартлас ҡоро ғына. - Кешенең ниндәй шарттарҙа һәм ҡайҙа йәшәүен белмәйенсә, уға нисек ышанырға мөмкин?». Егеткә ҡабаттан зиннәтле һарай буйлап сәйәхәт ҡылырға тура килә. Был юлы ул балғалағындағы тамсыларға иғтибар итмәйенсә һарайҙың матур-матур колонналарына, семәрле балкондарына, түшәмдә эленеп торған гәлсәр люстраларына, эре суҡышлы сыбар тутыйғоштарына һушы китеп һоҡланып йөрөй. Аҡһаҡалға әйләнеп ҡайтҡас, егет күргәндәрен түкмәй-сәсмәй һөйләп бирә. «Ә ҡалағыңдағы… зәйтүн майы ҡайҙа һуң?» - тип һорай ҡартлас унан. Шунда ғына йәш кеше балғалаҡтағы май тамсыларының зым-зыя юҡ булыуын шәйләп ҡала. «Ошоға таянып, мин һиңә бер генә кәңәш бирә алам, - тип яуаплаған аҡыл эйәһе. - Бәхет сере тирә-йүндәге гүзәллектәрҙе күрә белеүҙән һәм… балғалаҡтағы ике тамсы зәйтүн майы тураһында бер ваҡытта ла иҫтән сығармауҙан ғибәрәт…»\nВаҡыт һынауын үткән\nБөйөк батшаның өс улы булған. Кемеһе атаһының вариҫы, тәхет эйәһе булырға лайыҡлы һуң? Оҙаҡ уйлағас, атай кеше аҡыл эйәһенә мөрәжәғәт итергә йөрьәт итә: “Минең өс улым да аҡыллы, өсөһө лә тәхеткә дәғүә итә ала”. Меңйәшәр аҡһаҡал уға былай тип кәңәш бирә: “Ә һин уларға берәй гөл орлоғо биреп ҡара. Кемеһе шул орлоҡто билдәле бер ваҡыт арауығы эсендә яҡшыраҡ һаҡлай, шул һинең тәхетеңә ултырыр”.\nБатша өйөнә ҡайта ла улдарын үҙе янына саҡыртып ала: “Улдарым, мин хажға йыйынам. Был сәфәр ике - өс йыл самаһы ваҡытты аласаҡ. Ваҡыт, асылда, һеҙҙең өсөн һынау ул. Кем дә кем мин һеҙгә тапшырып китәсәк гөл орлоҡтарын яҡшыраҡ һаҡлай, тәхет шуға эләгә”. Шулай ти ҙә, ҡарт батша хажға юллана.\nБатшаның өлкән улы: “Мин уларҙы нисек һаҡларға кәрәк икәнгелен беләм инде”- тип эстән уйлай ҙа, ҡустыларына бер ни ҙә өндәшмәй генә орлоҡтарҙы ҡырҡ йоҙаҡлы тартмаға йәшереп ҡуя.\nУртансы улан былай тип фекер йөрөтә: “Мин уларҙы баҙарға алып барып һатам да, аҡсаһын атайым ҡайтҡас, яңы орлоҡтарҙы һатып алыу өсөн ҡулланам”.\nӘ батшаның кинйә улы балсыҡ көршәктәр табып ала ла, уларҙың эсенә тупраҡ тултырып, гөл орлоҡтарын ултырта.\n… Өс йыл уҙғас, атаһы алыҫ сәфәренән ҡайтып инеү менән өлкән ул, ҡырҡ йоҙаҡҡа бикләнгән орлоҡтарын тартманан сығара һала ла, атаһына һона. Ә улар, ваҡыт үтеү менән кибеп,бөршәйеп бөткән була. Ҡартлас улына бер генә һирпелеп ҡарай: “Ҡыу орлоҡтан бер ниндәй ҙә үҫмәй бит ул, улым…”. Икенсе улы, атаһын күреү менән, алдан әҙерләп ҡуйған аҡсаһын усына йомарлай ҙа кибеткә өр-яңы орлоҡтар һатып алырға йүгерә.\nҠарт атай уртансы улының да орлоҡтары менән мөрхәтһенмәй. “Мин һиңә уларҙы бирмәнем бит…”. Башын баҫып, һағышланып ултырған ҡарт батша кинйә улы тураһында иҫенә төшөрә: “Бәй, ул бала бер ҡайҙа ла күренмәй бит…”. Аптыраған атай улын һарай буйлап эҙләргә тотона. “Атай, ул хәҙер күп ваҡытын һин сәфәргә киткәндән һуң төҙөгән оранжереяла уҙғара…” - тиҙәр уға тәхет хужаһы булыуҙан ваз кискән өлкән улдары.\nКесе улы төҙөгән оранжереяға ингән батша аһ итә: мең балҡышлы, аллы-гөллө сәскәләр хуш еҫенән баш әйләнеп китерлек, күҙ ҡамашырлыҡ… “Атай, - ти уға улы. - Мин һиңә ошо гөлдәрҙең орлоҡтарын ҡайтарасаҡмын”.\nУлының аҡылына һөйөнгән ҡарт батша ҡаҡса ғына кәүҙәле кинйә улын ҡосаҡлап ала. “Һин - минең вариҫым! Һин - тәхеттең буласаҡ батшаһы…”. Ошо һүҙҙәрҙән һуң гөлдәргә ҡунған күбәләктәр, батшаның һушын килтереп, түбәлә зыр-зыр өйрөлөргә керешә…\n«Алхимик» романы тәржемәһе.